2 — Сýрат Албакъара « islamanserlo.net\nПитанаш — Iилма доцучехь даьржа\nБакъдерг а, ницкъ а\nАллахIана уггаре ца еза меттигаш\n16. Аятул-курсийн дозалла\n15. Бусалба нах кхечарех схьакъастош долу Iибадат\nЛайлатул-къадр буьйса | Ахьмад Хьамза\n14. ХIокху зикранах хьайна вирд де!\n13. Ламазехь могIа бузаран ял\n12. ХIора ламазехь хIара хьадис дагадаийта хьайна\n11. Нахана диканиг Iамочарна боккха кхаъ\n10. Стаг жоьжахатина генавоккхуш йолу Iамал\nАллахIах кхоьручуьнца бен захало ма де\nАбу IабдуллахI: Iумар ибн ал-ХаттIаб (09.06.2017).\nШаIбан беттан дозалла\nал-ФикъхIул-манхIажий: Бусалба динехь доьзалан меттиг 3-гIа дакъа\nДуьне хьайн дагчу ма кхачийта\n2 — Сýрат Албакъара\n2 — Сýрат Албакъара [Етт] [Мадинатехь доьссина ‚ 286 аят ду]\nАллах1а ц1арца къинхéтаме , къинхéтам беш волчу .\n2. Х1ара жайна [шá Дéлéра хилар] шéгахь шéкó йóцуш нийса некъ бу [Дéлах] кхоьручáрна,\n3. шаьш къайлéнах тéшаш, лáмаз [х1отта] деш, Óха шайна деллачух харжйеш болу,\n4. шаьш [Дáла] хьоьга доссийначух а, хьоьл хьалха [баьхкинчáрга] доссийначух а тéшаш, эхартах шаьш догтешна болу.\n5. Уьш шайн Дéлéра нийсачу новкъа т1ехь бу. Уьш бу уьш дéкъал хилларш.\n6. Баккъалла а шаьш [Дéлах] цатешнарш — цáрна цхьатерра ду [хьýна] ахьа шайна [и] д1ахьéдичá [кхерамтесчá] а, я ахьа шайна [и] д1ацахьéдичá а — [цуьнах] тéшаш бац уьш.\n7. Аллах1а мух1ар тоьхна цéран дегнашнá а, хазарнá а т1е, цéран б1аьргашна дуьхьал пардó ду. Цáрна доккха 1áзап [хир] ду.\n8. Нáхах бу шаьш óлурш: «Тхо тешна Аллах1ах а, эхарт дийнах а». [амма] Уьш бац муъманáх.\n9. Аллах1 а, шаьш [Цунах] тешнарш а 1éхó г1ерта уьш , [амма] цáра ца 1éхадо шайн дог1маш бен, шайна хаá ца луш.\n10. Цамгар ю цéран дегнаш чохь. Аллах1а сов бéхира уьш [шайн] цамгарехь. Лазош 1áзап [хир] ду цáрна, уьш харцлуьйш хиларна.\n11. Шайга аьлча: «Ма лéлабé лаьтта т1ехь бóхамаш!» — цáра элира: «Баккъалла а тхо [хьал] тóдеш [ма] ду».\n12. Вá [нах], баккъалла а уьш ма бу уьш бóхамхой, делахь цáрна ца хаало [и].\n13. Шайга аьлча: «Тéша нах ма-тешшара!» — цáра элира: «Тхо тешар дар ткъа сонтанаш ма-тешшара?» Вá, баккъалла а уьш ма бу уьш сонтанаш , делахь цáрна ца хаа [и].\n14. Шаьш [Дéлах] тешначáрна дуьхьал кхетча цáра óлу: «Тхо [Дéлах] тешна». Шайн шайт1анашца цхьана бисча цара óлу: «Баккъалла а тхо шоьца ду . Баккъалла а тхо [цáрех] кхаьрдаш ду».\n15. Аллах1 кхаьрдар ву цáрех, Цó бахбийр бу уьш шайн т1ехбийларехь боьхна хьийзаш.\n16. Уьш шаьш нийсачу новкъах тилар эцнарш бу. Сáнé ца хилла цéран совдéгар. Уьш ца хилла [нийсачу новкъа] нисбелларш.\n17. Цéран масал шá ц1е латийначун масалх тера ду, цó цуна гóнаха [мел] дерг серладаьккхинчу хéна, Аллах1а шайн серлó д1атилийна бóданашкахь битира уьш, шайна [х1уммá] ца гуш.\n18. Къора, мотт ца хууш, б1арзé бу [уьш]. [тиларх] Юхацабоьрзу уьш.\n19. Йа стиглара [дог1ан] мархах тера ду [цéран масал], шéна чохь бóданаш, [стигал] къовкъар, ткъес долчу. Шайн п1елгаш шайн лергаш чу духку цáра стéлахаьштигех баларна кхоьруш, Аллах1 гóбина ву керстанашна.\n20. Ткъес герга ду цéран б1аьрсаш д1аэца. Цó серлó елча цу чохь д1абуьйлало уьш, цó шайна т1ехь бóда бича совцу уьш. Аллах1ана лиъча Цó д1атилор ма дара цéран хазар а, цéран б1аьрсаш а. Баккъалла а Аллах1 массó х1уманна т1ехь ницкъ кхóчуш ву.\n21. Х1ай нáх! Шайн Дáлла 1ибáдат-дé , Шá шý а, шоьл хьалхарнаш а кхоьллина волчу. Шу [та1зарх] кхéра тарло.\n22. Шá шуна лаьттах мотт бина, стигалх тхов [бина], стиглара [дог1ан] хи даийтина, цунца Шá стоьмех шуна рицкъа хьаладáлийтина [волчу]. Ма бé Аллах1ана дéкъахой [теранаш], шайна [мегаш дóций] хуушехь!\n23. Óха Тхан лайна т1е доссийначух шу шекон чохь делахь, т1аккха аша дáладé и санна долу [цхьа] сýрат, кхайкха Аллах1 [1аддá] витина шайн тéшашка, шу бакълуьйш делахь!\n24. [нагахь] Аша [и] ца дахь, [ткъа] аша [и] дийр дац цкъá а, шу кхéра ц1ерах, шá латóран г1ирс адамаш а, т1улгаш а болу. И кечйина [Дéлах] цатéшачáрна.\n25. Кхаъ баккха шаьш [Дéлах] тешначáргá а, диканаш динчáргá а, баккъалла а цáрна бошмаш хиларца, шайна к1елахула татóлаш лéлаш йолу. Шайна цу [бошмаш] чуьра стоьмах рицкъа мел дели, цáра óлу: «Х1ара хьалха [дуьненчохь] тхýна делларг [санна] ду-кх». Цáрна деллéра и терадолуш. Цáрна цу чохь ц1ена зударий [хир] бу, уьш цу чохь гуттар 1ийр бу.\n26. Баккъалла а Аллах1ана эхь ца хéта масална чуьрк а, [я] цул доккха дерг а дáладан. Амма шаьш [Дéлах] тешнарш хууш бу баккъалла а и [масал] шайн Дéлéра бакъдерг хилар. Амма шаьш [Дéлах] цатешнарш, цáра óлу: «Х1ун лиъна Аллах1ана х1окху масалца?» Цó тилáбо цунца дуккхá а [нáх], нисбо цунца дуккхá а. Цó тила ца бо цунца пéсакънáх бен,\n27. шаьш [жайнашкара] Аллах1ан весет дóхош болу, и [шайна т1ехь] ч1аг1динчул т1аьхьа, шá д1атасарца [х1оттарца] Аллах1а омар динарг д1ахáдош болу, лаьттахь бóхамаш беш болу. Уьш бу уьш эшамехь [хир] берш.\n28. Шу мýха цатéша Аллах1ах? Шу делла дара, Цó дендира шу. Цул т1аьхьа Цó долуьйтур ду шу, юха дендийр ду шу, т1аккха Цунга дерзор ду шу.\n29. Иза ву Шá шуна кхоьллинарг лаьттахь мел дерг дерригé, юха стигал т1евирзина ворх1 стигал йира Цó уьш. Иза массó х1ума хууш ву.\n30. Хьан Дáла малийкашка элира: «Баккъалла а Со воллу лаьтта т1ехь cардал [вéрас] ван». Цáра элира: «Ахьа во ткъа цу т1ехь, шá цу [латта] т1ехь бóхамаш бийр берг, ц1ий 1éнор дерг, тхо Хьо хасторца Хьýна теспахь деш а, Хьо ц1анвеш а долуш?» Цó элира: «Баккъалла а Сýна хаа шуна ца хуург».\n31. Áдамна массó [дийнатин] ц1ераш 1áмийра Цó, юха уьш малийкашна гайтина Цó элира: «Йийца Соьга х1окхéран ц1ераш, шаьш бакълуьйш делахь!»\n32. Цáра элира: «Ц1ена ву-кх Хьо. Тхан хаар [ма] дац, Ахьа тхýна 1áмийнарг бен. Баккъалла а Хьо ма ву хуург, кхéтамéниг».\n33. Цó элира: «Х1ай Áдам! Йийца цáрга цéран ц1ераш!» Цó цáрга цéран ц1ераш йийцича, Цó [Дáла] элира: «Асa шоьга ца элира [ткъа], баккъалла а Сýна хаа стигланашин а, лаьттан а къайлé, [иштта] Сýна хаа аша гучудоккхуш а, хьулдеш а хилларг?»\n34. Óха малийкашка элира: «Охьата1а Áдамна!» Т1аккха охьатаь1ира уьш Иблис дóцург. Ца тигира и [охьата1а], куралла йира цó, [Дéлах] цатéшачáрех хилира и.\n35. Óха элира: «Х1ай Áдам! Вáха хьó а, хьан зудá а ялсамани чохь. Аша шимма даа цу чуьра шорта [даарш] шаьшшина луучура [схьаоьцуш , ткъа] х1окху диттана [т1екховда] герга ма г1óлаш, т1аккха шу шиъ зуламхойх хир ду».\n36. Шайт1анó д1ахилийра и шиъ цунах, цó áрадаьккхира и шиъ шаьш хилла чура. Óха элира: «Óхьадисса, шоьх цхьаберш вукхéран мостаг1ий болуш, шуна лаьттахь дáха меттиг а, цхьана хáнна зовкх а ду».\n37. Áдама т1еийцира шен Дéлéра дешнаш, Цó цуьнан тóба къóбал дира. Баккъалла а Иза тóба къóбалдийриг, къинхéтам бийриг ву.\n38. Óха элира: «Охьадисса цу чуьра массó! Шоьга Соьгара нийса некъ бáг1ахь , ткъа шá Сан нийсачу новкъана т1аьхьаваьзнарг [милла велахь], цáрна т1ехь [цхьá] кхéрам [хир] бац, уьш г1áйг1анé [хир] бац.\n39. Шаьш [Тхоьх] цатешнарш, Тхан áяташ харцдинарш, уьш [жоьжахатин] ц1еран дай бу, уьш цу чохь гуттар лаьттар [болуш] бу».\n40. Х1ай Исрáилан к1ентий! Дагадаийта Асa шайна делла [хилла] долу Сан зовкх , кхóчуш йé [шаьш] Соьца йина [йолу] ч1áг1ó, т1аккха Асa кхóчуш йийра ю [Аса] шоьца йина ч1áг1ó, Соьх [цхьаннах] кхéралаш!\n41. Шу тéша шоьгахь дерг бакъдеш Аса [шá] доссийначух. Шу ма хила дуьххьарлéра цунах цатешнарш. Аша ма эца Сан áятех к1еззиг [болу] мáх, Соьх кхéралаш!\n42. Ма эдé бакъдерг харцдолчунца, [ма] хьулдé бакъдерг, шайна [и бакъхилар] хуушехь!\n43. Лáмаз [х1отта] дé, закат лó, руку1 дечáрца руку1-дé!\n44.Нáхана диканца омар [мýха] до аша, шайн дог1маш дисдеш, шу [ма] ду жайна доьшуш? Шу ца кхéта [и вон хилар]?\n45. Аша г1о лаха [шайн хьашташкахь] сóбарцá а, лáмазцá а. Баккъаллá а и [лáмаз] дéза [хала] ма ду, [Дáлла] муьт1ахь бóцучáрна.\n46.Шаьш догтешна болу, баккъалла а шаьш шайн Дáлла дуьхьалкхéтар хиларх а, [иштта] баккъалла а шаьш Цунга доьрзур хиларх а.\n47. Х1ай Исрáилан к1ентий! Дагадаийта Аса шайна делла [хилла] долу Сан зовкх а, [иштта] баккъаллá а Аса шу 1áламашна т1ехь даздар а.\n48. Шу кхéра дийнах, [шéна чохь цхьанá] дéг1ó [кхéчу] дéг1ах х1уммá хьалхадоккхур дóцучу, шéгара [цхьанна] т1ех1оттар къóбал дийр дóцучу, шéгара маха оьцур бóцучу, [шéна чохь] шайна г1одийр доцучу.\n49. Óха к1елхьардéхира шу [шун дай] Фир1авнан ох1лунах, цáра шоьга вон 1áзап 1овшуьйтучу хéна; шаьш шун бóжабéраш бойъуш, шун зудбéраш дийна дуьтуш. Баккъалла а шун Дéлéра доккха зер [ма] ду шуна цунгахь .\n50. Óха бийкъира шоьца х1орд [шина дéкъé], шу к1елхьардéхира Óха, Фир1авнан ох1лу хи буха дахийтира, шу хьоьжуш долуш.\n51.Шовзткъа буьйса хан йиллира Óха Мýсáна , т1аккха цул [Мýсá ваханчул] т1аьхьа [1ибáдатна] эса лéцира ашa [цунах дéла вина] , шаьш зуламхой долуш .\n52.Т1аккха цул т1аьхьа къинт1éра девлира Тхо шуна . Шу баркаллé хила мега .\n53.Оха делира Мýсáга жайнá а , [бакъ-харц] къастор а . Нисдала мега шу .\n54.Мýсáс шен къóмé элира :»Х1ай сан къáм ! Баккъаллá а аша зулам дина шайн дог1машна [шех дéла вина 1ибáдатна] эса лáцарца , тóба дé шаьш Кхоьллинчунга , дайъа шайн дог1маш , и тоьлуш ду шуна шу Кхоьллинчунна гергахь . Т1аккха [аш и дича] Цó къóбал дийра шун тóба . Баккъалла а Иза тóба къóбалдийриг , къинхéтамéниг [ма] ву».\n55.Ашa элира :»Х1ай Мýсá ! Тхо хьоьх тéшар ма дац , тхайна Аллах1 б1аьра [хьалхá] галлалц». Т1аккха стéлахаьштигó лéцира шу , шу хьоьжуш долуш .\n56.Т1аккха Óха шу дендира шу деллачул т1аьхьа . Ашa баркалла áла тарло .\n57.Мархашца 1индаг1 дира Óха шуна , «Манна» [олу даар] а , лекъ [олхазар] а доссийра шуна т1е . Даа Óха шайна рицкъанах делла ц1енадерг . Зулам Тхýна ца дира цáра , амма шайн дог1машна зулам деш бара уьш .\n58.Óха элира :»Чудуьйла х1окху юьрта , даа цу чуьра шорта [даарш] шайа луучура [схьаоьцуш] , не1арéхула чудовла [шаьш] охьатаь1на [долуш] , аш áла :»[тхан 1áлашó] Гечдар [дéхар ю]» — т1аккха Óха гечдийр ду шуна шун г1áлаташ , Óха [мéлехь] сов бóхур бу дикадийраш».\n59.Шаьш зуламдинчáра хийцира [Дéлан] дош шайга аьлла дóцучунца . [т1аккха] Шаьш зулам динчáрна т1е стиглара та1зар доссийра Óха , уьш пéсакъ [нáх] хиларна .\n60.Мýсáс [хьагделлачу] шен къóмана [молу] хи дийхира [Дéлé] , т1аккха Óха [цунга] элира :»Тóха хьан 1áса т1улгах !» Шийтта шовда [хьала] туьйхира [дéлира] цунах , бакъдолуш х1óраннá хиира шайн хи молу меттиг [муьлхарг ю] . «Даа , мала Аллах1ан рицкъанах , ма лéла лаьттахула бóхамаш беш !»\n61.Аша элира :»Х1ай Мýсá ! Óха сатýхур ма дац цхьана [кéпара] даар т1ехь . Дéха тхýна хьан Дéлé , Цó тхýна áрадоккхийла латтó хьаладóлуьйтучух — цуьнан хасстоьмех а , цуьнан наьрсех а , цуьнан саьрамсéкхех а , цуьнан кхоьашех а , цуьнан хóхех а». Цó [Мýсáс] элира :»Аша [мýха] хуьйцу ткъа шá [мéхана] уггар лахара долчух шá [шуна] г1óлú дерг ? Дисса «Мисара» [г1áла] , баккъалла а шуна [цу чохь] аша дехнарг [хир] ду». Цáрна т1ехь йира [хилийтира Дáла] сийсазаллá а , мискаллá а . Уьш бухабирзира Аллах1éра оьг1азлонца . Иза , баккъалла а уьш Аллах1ан áятех ца тéшаш а , [цхьá] бакъó йóцуш пайхамараш бойъуш а хиларна ду . Иза уьш 1éса хиларнá а , [дóзанел] т1ехбуьйлуш хиларнá а ду .\n62.Баккъаллá а шаьш [Дéлах] тешнарш а , жуьгтийн динехь берш а , [1ийсáн динéра] «насáрáш» а , [иштта] «Сáбиýнаш» [óлу динах йаьлла тóбá] а , [цáрех] шá Аллах1ах а , т1аьхьарчу [эхарт] дийнах а тешна , дика 1амал йинарг [милла велахь] , шайн ял ю цáрна шайн Дáлла гергахь, цáрна т1ехь [эхартахь] цхьá кхéрам [хир] бáц , [я] уьш г1айг1анé [хир] бáц .\n63.Óха ийцира шун ч1áг1ó , шуна т1ехула лам айбира [Тхаьш óлуш] «Cхьаэца Óха шайга делларг нуьцкъах . Хьахадé цу чохь дерг ! Шу кхéра тарло».\n64.Т1аккха [ч1áг1óнах] д1адирзира шу цул т1аьхьа . [ткъа] Шуна т1éра Аллах1ан комаьршаллá а , Цуьнан къинхéтам а ца хиллехь , эшначáрех хилла хир ма дара шу .\n65.[Дéлóра] Бакъдолуш , шуна [бовза] ма бевзира шайха шоьтан дийнахь [дóзанел] шаьш т1ехбевлларш . Óха элира цáрга :»Хила маймалш , сийсаза !»\n66.Óха дира и [та1зар] цуьнан зáманарчáрнá , цул т1аьхьарчáрнá масалнá а , [Дéлах] кхоьручáрна хьéхамнá а .\n67.Мýсáс шен къóмé элира :»Баккъалла а Аллах1а шоьга омар до аш áттана урс хьакхарца». Цáра элира :»Тхоьх кхаьрдаш ву хьо ?» Цó [Мýсáс] элира :»Аллах1а ларвойла со [кхардарца] сонтачáрех хиларх».\n68.Цáра элира :»Кхайкха тхýна хьан Дéлé , Цó тхýна билгалдийр дара х1у [етт] бу и». Цó элира :»Баккъалла а Цó бóху :»Баккъалла а и бу , [дукха] къéнá бóцуш , къóнá [шинара хéнарá] бóцуш , цу юккъéрачу хéнара етт». Дé Цó шайга бóхург !»\n69.Цáра элира :»Кхайкха тхýна хьан Дéлé , Цó тхýна билгалдийр дара х1у бу цуьнан бос». Цó элира :»Баккъалла а Цó бóху :»Баккъалла а иза мóжа етт бу , шен бос къéгина болуш , [шéга] хьоьжурш [шен хазаллах] баккхийбеш [тáмашбеш]».\n70.Цáра элира :»Кхайкха тхýна хьан Дéлé , Цó тхýна билгалдийр дара х1у [етт] бу и . Баккъалла а [и] хьéлий [дукха долуш] вовшех тараделла тхýна . Баккъалла а тхо , Аллах1ан лаахь , нийсачу новкъахь [хир] ма ду».\n71.Цó элира :»Баккъалла а Цó бóху :»Баккъалла а и етт , латтана óхана дан а , óханна хи диллá а 1áмийна бац , уьнахц1ена бу , шéца таммаг1анаш дац». Цáра элира :»Х1инца бакъонца веа-кх хьо». Т1аккха урс хьаькхира цáра цунна , герга бáцара уьш [и] дан .\n72.[цхьа] Са [адам] дийра аша , цу хьокъехь къийсаделира шу . Аллах1а áра [гучу] доккхур ду аша хьулдеш хилларг .\n73.Óха [цáрга] элира :»Ашп цунна [веллачунна] тóха цунах [àттах] цхьа талх !» Иштта Аллах1а белларш денбо , шуна Шен билгалóнаш гойту . Шу кхéта мега .\n74.Т1аккха , цул т1аьхьа ч1аг1делира шун дегнаш , [шайн ч1áг1аллехь] т1улгех тера ду уьш , я ч1áг1аллехь [цáрел] сов ду . Баккъалла а т1улгех ма бу шех шовданаш дуьйлург а , баккъалла а цáрех ма бу ша бéкъабелла шех хи дóлург а , баккъалла а цáрех ма бу шá Аллах1ах кхéрабелла охьабýжург а . Аллах1 [ма] вац , аша дечух чидам [тергам] бóцуш .\n75.Аша догдóху ткъа уьш шайха тéшарé , бакъдолуш цáрех [цхьа] тóба йара Аллах1ан къамелé лáдýг1уш , т1аккха и хуьйцуш шаьш цунах кхеттачул т1аьхьа , шайна [и] хуушехь ?\n76.Шаьш [Дéлах] тешначáрна дуьхьал кхетча цáра óлу :»Тхо [Дéлах] тешна». [ткъа] Цáрех цхьаберш вýкхарца [цхьана] бисча [т1аккха] цáра óлу :»Аша цáрга [х1унда] дуьйцу ткъа Аллах1а шайна [бакъóнах] схьадиллинарг [довзийтинарг] , цáра шоьца къуьйсур ма ду цунца шун Дáлла гергахь ? Шу ца кхéта [цунах] ?»\n77.Цáрна ца хаа [тов] , баккъалла а Аллах1ана цáра хьулдийриг а , гучудоккхург а хууш дуй ?\n78.Йóзацахуурш бу цáрех , шайна жайна ца хууш болу , [Дéлé болу шайн] сатийсамаш бен [ца боьвзу цáрна] . Уьш [ма] бац , шаьш моьттуш бен .\n79.Ма бáла бу-кх , шайн куьйгашца [шайгара] жайнá яздеш , т1аккха óлучáрна :»Х1ара Аллах1ан гергара ду» — цунах к1еззиг [болу] мáх эцархьама . Ма бáла [хир] бу-кх цáрна шайн куьйгаша яздинчух . Ма бáла [хир] бу-кх цáрна шаьш [хьáрам] гулдечух .\n80.Цáра элира :»Тхоьх [жоьжахатин] ц1е хьакхалур ма яц , лéринчу [к1еззигчу] дéношкахь бен». Ахь áла :»Аша эцна тов Аллах1ан гергахь ч1áг1о , Аллах1а [и] Шен ч1áг1ó йóхор йóцуш , я аша óлу тов Аллах1ан т1ехь шайна ца хуург ?»\n81.Х1аъ . Шá вóниг гулдинарг а , шен г1áлатлóнó шéна гó бинарг а , уьш жоьжахатин дай бу , уьш цу чохь гуттар лаьттар бу .\n82.Шаьш [Дéлах] тешнарш а , диканаш динарш а , уьш ялсаманин дай бу , уьш цу чохь гуттар лаьттар бу .\n83.Óха ч1áг1ó ийцира Исрáилан к1енташкара :»Аллах1ана бен аша 1ибáдат дийра дац , дéца-нéнаца , гергарчáрца , байшца , мисканашца дикахила , нáхé диканиг áла , лáмаз [х1отта] дé , закат лó !» Т1аккха духадевлира шу , шоьх к1еззиг [берш] бóцурш , шаьш [и кхóчуш дарха] д1адизинá долуш .\n84.Óха шун ч1áг1ó ийцира :»Шайн ц1ийш 1éнор дац аша , шаьш шайн х1усамашкара áрáдóхур дац аша». Т1аккха аша мук1арлó дира , шаьш [цу т1ехь] теш долуш .\n85.Т1аккха , шу ду-кх х1орш , [цул т1аьхьа] шайн дог1маш дойъуш , шайха цхьаберш шайн х1усамашкара áрабóхуш , цáрна дуьхьал вовшашна г1о деш къа латорцá , мостаг1аллийцá , [ткъа] уьш шайна т1е баьхкича йийсарш хилла , [уьш к1елхьара бáха] цáрех мах ло аша , и шуна дихкина долушехь — уьш áрабáхар . Жайнан цхьадолчух тéша шу , вýкханах ца тéша шу ? И дечунан бéкхам [ма] бац , дуьнéнан дáхарехь сийсазаллá бен . Къéмата дийнахь уьш берзор бу вунó ч1óг1ачу 1áзапé . Аллах1 чидам [тергам] бóцуш [ма] вац аша дечух .\n86.Уьш шаьш эхартах дуьнéнан дáхар эцнарш бу , цáрна [цхьаммó] 1áзап дайдийр дац , [я] цáрна г1ó дийр дац .\n87.[Дéлóра] Бакъдолуш , Óха делира Мýсáга [Таврáт] жайна , цул т1аьхьа элчанаш бахкийтира т1аьххьé , елира Марйаман к1ентé 1ийсáга билгалóнаш , ч1аг1вира и [Жабрáилан] сийлахьчу сица . Шайна элча мел вóг1у , шун дог1машна [бакъóнах] ца дéзачунца , [цуна т1аьхьдáза] куралла йира аша ? Цхьаберш харцбина аша , цхьаберш бойъу аша .\n88.Цáра элира :»Тхан дегнаш [пардóца] къевлина ду». Мелхó а , Аллах1а не1алт аьлла цáрна уьш [Шех] цатéшарна . Ма к1еззиг ду-кх цéран тéшар .\n89.Шайга Аллах1ана гергара жайна деача , [шá] царгахь дерг бакъдеш долу — уьш бара [цул] хьалха [Дéлах] цатешначáрна т1ехь г1о доьхуш — ткъа шайна [бакъонца] девзинарг шайна деанчу хéна , цунах цатийшира уьш . Аллах1ан не1алт хуьлда керстанашна .\n90.Ма вон ду-кх цáра шéца шайн дог1маш доьхкинарг , уьш Аллах1а доссийначух цатéшар , [цáра лаьцначу] хьог1анна Аллах1а Шен комаьршаллех Шéн лешха Шéна луучунна т1е [жайна] доссорна , Уьш бирзира [Дéлан] оьг1азлонца [хьалхалéрачу] оьг1азлонна т1е . Керстанашна [уьш] сийсаза [бен] 1áзап [хир] ду .\n91.Шайга аьлча :»Тéша Аллах1а [Къуръáнах] доссийначух !» , цáра элира :»Тхо тéша тхайна [Таврáтах] доссийначух» , уьш цатéша цул т1аьхьарчух , иза бакъдерг долушехь , цáргахь дерг [шá] бакъдеш . Ахь áла [цáрга] :»Хьалха Аллах1ан пайхамараш х1унда бойъура аша шу [Таврáтах] тéшаш-нáх хилча ?»\n92.[Дéлóра] Бакъдолуш , Мýсá веара шуна билгалóнашца , т1аккха цул т1аьхьа эса лéцира аша [1ибáдатна] , шаьш [и лáцарц] зуламхой долушехь .\n93.Óха шун ч1áг1ó ийцира , айъира шуна т1ехула лам [т1аккха элира] :»Схьалáца Óха шайга делларг нуьцкъала , ладóг1а [шайга дечу омре] !» Цáра элира :»Ладоьг1на , 1éса хилла тхо». Эса дéзар д1аийра цéран дегнех уьш [Дéлах] цатéшарна . Ахь áла :»Ма вон ду-кх [и] шун иймáнó шоьга шéца омар дийриг , шу муъманáх хиллехь».\n94.Ахь áла [цáрга] :»[нагахь] Аллах1ан гергахь эхарт х1усам еккъа шуна [хир йолуш] елахь , [бисинчу] нáхана йóцуш , т1аккха аша [шаьш] даларé сатаса шу бакълуьйш делахь».\n95.Цáра цунга сатосур ма дац цкъá а , шайн куьйгаш хьалха динарг бахьанехь . Аллах1 зуламхой бевзаш ву .\n96.[Дéлóра] Хьýна уьш карор ма бу дáхарна т1ехь нáхал уггар сутара , [иштта] шаьш [Дáлла] дéкъахóвинчáрел а [сутара болуш] . Цáрех цхьаволчунна лаьа шá эзар шарахь вáха , и [ма] вац вáхарó 1áзапах шá гéнавоккхур волуш . Аллах1 гуш ву цáра дийриг .\n97.Ахь áла [цáрга] :»Шá Жабрáилан мостаг1 верг [милла велахь , халахетна лойла и]». Баккъалла а цó доссийна и [Къуръáн] хьан даг т1е Аллах1ан лаамца , шел хьалхарниг бакъдеш , [шá] муъманáхана нийса некъ а , кхаъ а хилла .\n98.Шá Аллах1ан а , Цуьнан малийкашин а , Цуьнан элчанашин а , Жабрáилан а , Минкáилан а мостаг1 хилларг [милла велахь а] , баккъалла а Аллах1 керстанашин мостаг1 [ма] ву .\n99.[Дéлóра] Бакъдолуш , Óха диссийна хьоьга билгала [долу] áяташ , цáрца керстаналла ца до , пéсакънáха бен .\n100.Шаьш ч1áг1ó мел йи , [йóхийна] д1атеси и цáрех [цхьана] тóбанó ? Мелхó а цáрех дукхах берш ца тéша [Таврáтах] .\n101.Шайна Аллах1ан гергара элча веача , цáргахь дерг [шá] бакъдеш волу , шайга жайна деллачáрех [цхьана] тóбанó д1атесира Аллах1ан [Таврат] жайна шайн баккъаш т1éхьá , баккъалла а шаьш [И Дéлéра хилар] ца хууш [ца кхéташ] болуш санна .\n102.Уьш т1аьхьах1иттира , шайт1анаша Сулайман паччахьаллехь [палтосчу нáхана] дуьйцуш [хьоьхуш] хиллачунна . Сулаймáнас ца дина керстаналла , делахь а шайт1анаша дина керстаналла , шаьш нáхана 1áмош бозбуанчаллá а , «Бáбилехь» шина малийкана — Х1áрýтанá а , Мáрýтанá а т1едоссийнарг а . Цáршимма цхьá 1áма ца вóра , шаьшшимма [цунга] áллалц :»Баккъалла а тхо зер [питан] ду [хьýна] , ма дé керстаналла !» Цáра 1áмадо цáршингара шéца стаг а , цуьнан зудá а эг1óриг . Уьш бац цуьнца цхьанá [дéна] зéдийр долуш Аллах1ан пурбанца бен , цáра 1áмадо шайна зéдийриг , шайна пайда ца бийриг . [Дéлóра] Бакъдолуш , цáрна хиъна шá и эцнарг [хаьржинарг милла велахь] , цуна дац эхартахь [цхьá] дáкъа . Ма вон ду-кх и цáра шех шайн дог1маш доьхкинарг , уьш [шайна хиндерг] хууш хиллехь !\n103.Баккъалла а уьш [Дéлах] тешнéхьáра , [Цуьнан 1áзапах] кхийранéхьáра [цáрна мéл хир ма бара] . Аллах1ан гергара [болу] мéл тоьлуш бу [цáрна] . Уьш [и] хууш хиллéхьáра [цáрна г1óлú хир дара и] .\n104.Х1ай шаьш [Дéлах] тешнарш ! Аша ма áла [пайхамарéга] :»Дóладé тхан !» , аша áла :»Хьажа тхоьга !» , аша ладóг1а [шайга бóхучунга] . Кéрстанашна лазош [долу] 1áзап [хир] ду .\n105.[шоьца йолчу хьог1анна] Ца дéза , шаьш жайнан ох1лунах [болу Дéлах] цатешначáрнá а , [Дáлла] дéкъахóвечáрнá а , шуна т1е шун Дéлéра дика доссор . Аллах1а Шен къинхéтамца къаставо Шéна луург . Аллах1 йоккха комаьршалла йолуш ву .\n106.Óха [цхьа] áят [Къуръанчура шен хьукманцá а , шен йóзанцá а , йа деккъа хьукманца] д1адаьккхича [хийцича] , йа [шуна] и дицдалийтича , цул тоьлуш дерг , йа [йóлехь] и санна дерг дáладо Óха [шуна] . Хьýна ца хиъна [тов] , баккъалла а Аллах1 массó х1уманна т1ехь ницкъ кхóчуш вуй ?\n107.Хьýна ца хиъна , баккъалла а Аллах1 — стигланашин а , лаьттан а паччахьалла [óлалла] Цуьнан дуй ? Шун [ма] вац Аллах1 вóцург вéрас [1уналчá] , вац г1оьнчá .\n108.Йа шу лууш ду шайн элчанé дéха , хьалха Мýсáга [цуьнан къóмó] ма-деххара ? Шá керстаналлах иймáн хуьйцург [милла велахь] , бакъдолуш тилла иза нийсачу новкъах .\n109.Жайнан ох1лунах дукхахболчáрна дийзира , шаьш шу юхадерзор шун иймáнал т1аьхьа керстанаш долуш , шайн дог1машкарчу хьог1анна , бакъдерг шайна билгалдаьллачул т1аьхьа . Гечдé , къинт1éра довла [цáрна] , Аллах1 вáллалц Шен омарца . Баккъалла а Аллах1 массó х1уманна т1ехь ницкъ кхóчуш ву .\n110.Лáмаз [х1отта] дé , закат лó ! Аша диканах шайн дог1машна хьалха [мел] даьккхинарг , шуна и карор ду Аллах1ан гергахь . Баккъалла а Аллах1 аша дийриг гуш ву .\n111.Цáра элира :»Ялсамани г1ýр ма бац шаьш жуьгтийн динехь , йа [1ийсáн динéра] насáрáш хилларш бен». Уьш — цéран сатийсамаш бу . Ахь áла [цáрга] :»Cхьабá шайн бух , шаьш бакълуьйш хилча !»\n112.Х1аъ [г1ýр ву] . Шá шен юьхь [доггаха] Аллах1ана муьт1ахь йинарг [милла велахь] , шá [шар1ó ма-бохху] дикадеш волуш , цуна шен ял [хир] ю шен Дáлла гергахь , [эхартахь] цáрна [цхьá] кхéрам [хир] бац , [йа] уьш г1айг1анé [хир] бац .\n113.Жуьгташа элира :»[1ийсáн динехь болу] «Насáрáш» бац [цхьанá] х1уманна [бух] т1ехь». [1ийсáн динехь болу] «Насáрáш» элира :»Жуьгтий бац [цхьанá] х1уманна [бух] т1ехь». [ткъа] Уьш [ма] бу [шайна т1е доьссина] жайна доьшуш [бакъдерг девзаш] . Иштта цáра ма-áллара элира , шаьш ца хууш [сонта] болчáрá а . Аллах1а кхел йийр ю цáрна юккъехь къéмат дийнахь , уьш шéгахь бéкъалуш хиллачунгахь .\n114.Мила ву сов зуламе , шá Аллах1ан маьждигаш шайна чохь Цуьнан ц1е яккхарх духатоьхначул а , уьш дóхó [д1акъовлa] г1ерташ къахьегначул а ?\nУьш — цéран [йиш] ца хилла цу [маьждигаш] чубахар кхоьруш бен . Дуьнéнахь сийсазалла ю цáрна , [ткъа] эхартахь доккха 1áзап ду цáрна .\n115.Аллах1ан ю малхбáлéнаш а , малхбузéнаш а . Шу миччахьá дирзичá а , цигахь Аллах1ан юьхь ю . Баккъалла а Аллах1 [массó дика] чулóцуш , хууш ву .\n116.Цáра элира :»Аллах1а [Шéна] доьзалхó эцна [лаьцна]». Ц1ена ву-кх Иза . Мелхó а , Цуьнан [дóлахь] ду стигланашкахь а , лаьттахь а [мел] дерг . Массó [х1ума] Цунна муьт1ахь ду .\n117.Стигланаш а , лáттá а кхоьллинарг ву [Иза] . Шá цхьана белхан сацам бича , баккъалла а Цó óлу цунга :»Хила !» — т1аккха и хуьлу .\n118.Шаьш ца хууш болчáра элира :»Аллах1 тхоьга вистхилахьáра , йа тхýна [цхьа] билгалó йáг1ахьáра». Иштта цáра ма-áллара элира , шаьш цáрел хьалхарчáрá а . [цатéшарехь] Вовшех тарделла цéран дегнаш . Бакъдолуш , Óха билгалдина [Тхан] áяташ [доггах] тéшачу нáхана .\n119.Баккъалла а Óха бакъонца [х1оттавелла] ваийтина хьо [нáхана ялсаманица] кхаъбоккхуш , [жоьжахати хирг хилар] д1áхьéдеш . Хьоьга жоп доьхур дац жоьжахатин дайх .\n120.Хьýна рéза хир ма бац жуьгтий а , [1ийсан динéра] «насáрáш» а хьо шайн динна т1аьхьах1отталц . Ахь áла :»Баккъалла а Аллах1ан некъ бу и нийса некъ». [Дéлóра] Хьо цéран [дéг1ан] лаамашна т1аьхьах1оттахь , хьайга 1илманах дерг деанчул т1аьхьа , Аллах1éра вéрас [1уналчá хир ма] вац хьýна , [йа] г1оьнчá [хир ма] вац [хьýна] .\n121.Óха шайга жайна деллачáра доьшу и , шá дéша ма-дезза . Уьш цунах тéшаш бу . Шá цунах цатéшарг [милла велахь] , уьш бу уьш эшнарш .\n122.Х1ай Исрáилан к1ентий ! Дагадаийта Асa шá шуна делла [долу] Сан зовкх а , баккъалла а Асa шу 1áламашна т1ехь даздар а .\n123.Шу кхéра [шéна чохь цхьанá] дéг1ó [кхéчу] дéг1ах х1уммá хьалхадоккур дóцучу , цунгара [цó шен дег1 хьалхадаккха] махийна делларг къóбул дийр доцучу , [цхьаъ шафá1атца] т1ех1оттарó цунна пайда бийр бóцучу , цáрна [цхьаммó] г1о дийр дóцучу дийнах .\n124.Ибрáх1им зийра цуьнан Дáла дешнашца [дéкхаршца , т1аккха] цó кхóчуш дира уьш . Цó [Дáла] элира :»Баккъалла а Аса хьо [нáхана] имам вийр ву». Цó [Ибрáх1ма] элира :»Сан т1аьхьéнах а [бéхьа имáмаш]». Цó [Дáла] элира :»Сан ч1áг1ó ца кхóчу зуламхошна».\n125.Óха дина [и хьаж] ц1а нáхана [юх-юха гулбала] боьрзийлá а , маьрша меттиг а . Аша йé Ибрáх1им [хьаж-ц1а дуóг1а] х1оьттинчу меттигах лáмаз [ден] меттиг . Óха весет [омар] дира Ибрáх1мé а , Исмá1илé а :»Ц1андé Сан [хьаж] ц1а [т1аваф деш] гуóбоккхучáрнá а , [цигахь] 1ечáрнá а , [рукý1ана] охьатé1ачáрнá [сужýдана] гóрабоьлхучáрнá а».\n126.Ибрáх1има элира :»Х1ай [сан] Дéла ! Хилийтахь х1ара мохк маьрша , стоьмех рицкъа лóхьа цуьнан бáхархошна — цáрех шá Аллах1ах а , т1аьхьарчу [къéмат] дийнах а тешначунна». Цó [Дáла] элира :»Шá [Соьх] цатешнарг [милла велахь] , Аса жимма [ханна] зовкх хьоьгуьйтур ду цунга , т1аккха [жоьжахатин] ц1еран 1áзапé вуьгур ву . Ма вон воьрзийла ю-кх [и]».\n127.Ибрáх1имá а , Исмá1илá а хьаладоьттира [хьаж] ц1ийнах баххаш [шаьшшимма óлуш] :»Х1ай тхан Дéла ! Къóбал дéхьа тхоьгара [х1ара] , баккъалла а Хьо [цхьаъ] ву-кх хезаш , хууш верг .\n128.Х1ай тхан Дéла ! Хьайна муьт1ахь вéхьа тхой шиъ , тхан т1аьхьéнех а [éхьа] Хьайна муьт1ахь тóба . Гайтахь тхýна тхан [хьаж даран] белхаш , тхан тóба къóбал дéхьа , баккъалла а Хьо [цхьаъ] ву-кх тóба къóбал дийриг , къинхéтам бийриг .\n129.Х1ай тхан Дéла ! Ваийтахь цáрна шайха [волу] элча , шá цáрна Хьан áяташ доьшур долуш , цáрна жайнá а , кхéтамаллá а 1áмор долуш , уьш [керстаналлех] ц1анбийр болуш [волу] , баккъалла а Хьо [цхьаъ] ву-кх сийлахь , кхéтамé верг».\n130.Мила ву Ибрáх1иман дин цадéзаш верг , шен дéг1ана сонта хилларг бен ? [Дéлóра] Бакъдолуш Óха [гергарлонца] дуьнéнахь хаьржина иза , баккъалла а эхартахь дикачáрех ма ву иза .\n131.Цуьнан Дáла элира цуьнга :»Муьт1ахь хила ! Цó элира :»Cо муьт1ахь ву 1áламийн Дáлла».\n132.Цуьнца весет дира шен к1енташка Ибрáх1имá а , [иштта] Я1къýбá а [Ибрáх1има элира] :»Х1ай сан к1ентий ! Баккъалла а Аллах1а шуна хаьржина [х1ара] дин . Шу дала ма лойла шаьш бусулба долуш бен».\n133.Шу теш дара-тов Я1къýбана т1е валар деанчу хéна ? Цó шен к1енташка :»Аша соьл т1аьхьа 1ибáдат хьáнна дийр ду ?» — аьллачу хéна . Цáра элира :»Óха 1ибáдат дийр ду хьан Дáллá а , хьан дайшин — Ибрáх1иман а , Исмá1илан а , Исхьáкъан а Дáллá а — цхьана Дáлла , тхо Цунна муьт1ахь ду».\n134.Иза — бакъдолуш д1адахана [д1атилла] уммат ду . Цунна шá гулдинарг [хир] ду , шуна аша гулдинарг ду , шоьга [жоп] хоттур дац цáра деш хиллачух .\n135.Цáра элира :»Шу хила жуьгтийн динехь , йа [1ийсáн динéра] «насáрáш» , т1аккха [нийсачу новкъа] нислур ду шу». Ахь áла :»Мелхó а , [тхо т1аьхьадóзур ду] Ибрáх1иман динна [шá бакъóнга] туьйжуш [волчу] . Иза ца хилла [Дáлла] дéкъахóвечáрех».\n136.Аш áла :»Тхо тешна Аллах1ах а , [Цó] тхайга доссийначух а , Ибрáх1имéгá а , Исмá1илéгá а , Исхьáкъéгá а , Я1къýбéгá а , [цуьнан] т1аьхьéнашкá а доссийначух а , Мýсáгá а , 1ийсáгá а деллачух а , пайхамарашка шайн Дéлéра деллачух а . Óха къаста ца во цáрна юккъéра цхьá а . Тхо Цуна [цхьáнна] муьт1ахь ду».\n137.Ткъа уьш цунах шу ма-тешшара тешнехь , т1аккха бакъдолуш [нийсачу новкъа] нисбелла уьш . Ткъа уьш [цунах] д1абирзинехь , т1аккха баккъалла а уьш [шоьца] ийг1ина [барт боьхна] бу . Аллах1а 1áлашвийр ву хьо цáрех . Иза хезаш , хууш ву .\n138.Аллах1ан [динан] хазаллийна [т1аьхьадáза] . Мила ву ткъа [динан] хазаллехь Аллах1ал тоьлуш верг ? Тхо Цунна 1ибáдат деш ду .\n139.Ахь áла [цáрга] :»Ткъа шу тхоьца [мýха] къийсало , Иза тхан Дéлá а , шун а Дéлá а [ма] ву , тхýна тхан 1амалш ю , шуна шун 1амалш [ма] ю , тхо Цунна доггах [лéлаш ма] ду ?»\n140.[мелхó а] Аша óлу ткъа :»Баккъалла а Ибрáх1им а , Исмá1ил а , Исхьáкъ а , Я1къýб а , [цуьнан] таьхьéнаш а жуьгтийн динехь , я [1ийсáн динéра] «насáрáш» хилла ?» Ахь áла [цáрга] :»Шу ду г1óли хууш , я Аллах1 ву ? Мила ву [ткъа] т1ех зуламé , Аллах1éра [доьссина долу] шéгара тéшалла хьулдинчул а ? Аллах1 [ма] вац аша дечух чидам [тергам] бóцуш».\n141.Иза [шен хан текхна] д1адахана уммат ду . Цунна шá [гул] динарг [хир] ду , шуна аша [гул] динаг [хир] ду . Шоьга [жоп] хоттур дац цáра деш хиллачух .\n142.Нáхах сонтачáра эра ду :»Стé д1аберзийна уьш , шаьш шéна т1ехь хиллачу , шайн къилбех ?» Ахь áла :»Аллах1ан [дóлахь] ю малхбáлé а , малхбузé а . Цó [цхьамма] нисво Шéна луург нийсачу новкъа».\n143.Иштта , Óха шу дина тоьлуш [долу] уммат , [къéмат дийнахь] шу нáхана т1ехь теш хилийтá а , элча шуна т1ехь теш хилийтá а . Óха ца йина хьо шéна т1ехь [хила лууш] волу къилба , шá элчанна т1аьхьах1уттург шен шина к1áжанé [керстаналлé] воьрзучух Тхайна вовзархьамá бен . Баккъалла а доккха [деза] хилла и [къилба хийцар , цáрех] Аллах1а шаьш нисбинарш бóцучáрна т1ехь . Аллах1 [ма] вац , Шá шун иймáн [лáмаз эрна] дойъур долуш . Баккъалла а Аллах1 адамех къахéташ , [цáрех] къинхéтам беш ма ву .\n144.Бакъдолуш Тхýна го , хьан юьхьан [Дéлéра хаамé сатуьйсуш] стигалхула д1асхьакерчар . [Дéлóра] Óха хьо верзор ма ву хьо шéна рéза волчу къилбéхьа . Ерзайé хьан юьхь [шéна чохь вóниг дар] дихкинчу [Маккара] маьждиг áг1óр ! Шаьш миччахьа хилчá а аша ерзайé шайн яххьаш цуьнан áг1óр . Баккъалла а шайна [Дáла] жайна делларш , хууш ма бу баккъалла а и шайн Дéлéра бакъдерг хилар . Аллах1 [ма] вац , аша дечух чидам [тергам] бóцуш .\n145.[Дéлóра] Хьо веача , [Дáла] шайна жайна деллачáрна , массó билгалонца , уьш т1аьхьах1уьттур ма бац хьан къилбанна , [я] хьó [ма] вац т1аьхьах1уттур волуш цéран къилбанна . Цáрех цхьаберш [ма] бац т1аьхьах1уьттур болуш вýкхáрна . [Дéлóра] Хьо цéран [дéг1ан] лаамашна т1аьхьах1оттахь , хьайга [Дéлера] хаар деанчул т1аьхьа , т1аккха баккъалла а хьо зуламхойх [хир] ма ву .\n146.Óха шайна жайна деллачáрна войзу и [Мухьаммад] , шайна шайн к1ентий бовзарх терра . Баккъалла а цáрех [цхьана] тóбанó [цуьнах лаьцна] бакъдерг хьул [ма] до шайна [и] хууш долушехь .\n147.Хьан Дéлéра бакъдерг ду [и] . Хьо ма хулийла [цу т1ехь] шекболчáрех !\n148.Х1óраннá ю т1евоьрзийла [къилба] , иза шéна т1евоьрзуш [йолу] . Къовсалó диканашкахь . Шу миччахьа хилчá , Аллах1а шу [бéкхамна] схьадáлор [схьагулдийр] ду дерригé . Баккъалла а Аллах1 массó х1уманна т1ехь ницкъ кхóчуш ву .\n149.Хьо миччарá а [новкъа] áраваьлча , ахьа ерзайé хьан юьхь [шéна чохь вóниг дар] дихкинчу [Маккара] маьждиг áг1óр . Баккъалла а и хьан Дéлéра бакъдерг ду . Аллах1 [ма] вац , аша дечух чидам [тергам] бóцуш .\n150. Хьо миччарá а [новкъа] áраваьлча , ахьа ерзайé хьан юьхь [шéна чохь вóниг дар] дихкинчу [Маккара] маьждиг áг1óр . Шаьш миччахьá хилчá , аш ерзайé шайн яххьаш цуьнан áг1óр . Нáхана шуна дуьхьал [бáккха] бух ца хилийтархьамá а . Цáрех шаьш зулам динарш бóцурш , шу ма кхéра цáрех , Соьх кхéра . Шуна т1éра Сан зовкх кхóчушдархьамá а . Шу [бакъонга] нисдала тарло .\n151.Óха шуна юкъахь шоьх [волу] элча ваийтарх терра , шá шуна Тхан áяташ доьшуш , шу [вóчух] ц1андеш , шуна жайнá а , кхéтамаллá а 1áмош , шуна [хьалха] хууш ца хилларг 1áмош .\n152.Хьахавé Со , [т1аккха] Аса шý хьахор ду . Баркалла áла Сýна , керста ма хила Сýна .\n153.Х1ай шаьш [Дéлах] тешнарш ! [эхарт дáккхарехь] Аша г1о лаха сóбарцá а , лáмазцá а . Баккъалла а Аллах1 сóбарéчáрца ву [шуна] .\n154.Аша ма áла Аллах1ан новкъахь вуьйчунна :»[уьш] Белла». Мелхó а , дийна бу [уьш] , делахь а шуна хаа ца ло [и]».\n155.[Дéлóра] Óха шу зуьйр ма ду кхéрамах [долчу] х1уманцá а , мацаллийцá а , даьхнех а , синошхá а , стоьмех а [болчу] эшамцá а . Ахьа кхаъбаккха сóбарéчарна [ялсаманийца] ,\n156.шаьш — шайна т1е цхьа бáла беача — óлуш болу :»Баккъалла а тхо Аллах1ан [дóлахь лай] ду , баккъалла а тхо Цунга доьрзур [долуш] ду».\n157.Уьш — цáрна т1ехь шайн Дéлéра гечдарш а , къинхéтам а бу . Уьш бу уьш [нийсачу новкъа] нисбелларш .\n158.Баккъалла а «Сафá» [лáм] а , «Марват» [лам] а Аллах1ан билгалóнех бу . Шá хьаж-ц1а вахнарг , я 1умрат динарг [милла велахь] , цунна т1ехь къа дац цó царшинна гó баккхарехь . Шá шен лаамца дика динарг [милла велахь] , баккъалла а Аллах1 [цуна] баркаллé , [и] хууш ву .\n159.Баккъалла а Óха билгалóнех а , нийсóнах а доссийнарг шаьш хьулдийраш , Óха и нáхана жайнахь билгалдинчул т1аьхьа , уьш — цáрна Аллах1á наь1алт эра ду , [массó] наь1алт óлучáрá наь1алт эра ду цáрна .\n160.Шаьш дохкóбоьвлларш а , [шайн 1амалш] туóйинарш а , [хьулдинарг] билгалдинарш а бóцурш . [ткъа] Уьш — Аса къóбул дийра ду цéран тóба , Со тóба къóбул дийриг , къинхéтамéниг ву .\n161.Баккъалла а шаьш керстаналла динарш а , шаьш керстанаш болуш белларш а , уьш — цáрна т1ехь Аллах1ан а , малийкин а , массо нéхан а наь1алт [хир] ду ,\n162.[шаьш] гуттар цу чохь лаьтташ , цáрна 1áзап дайдийра дац , [я] уьш т1аьхьатоттур бац .\n163.Шун Дéла — [веккъа] цхьа Дéла ву , кхин дéла вац Иза вóцург , [шоьх] къахеташ , къинхéтам беш волу .\n164.Баккъалла а стигланаш а , лáттá а кхолларехь а , буьйсá а , дé а хийцадаларехь а , нáхана пайден долчунца х1ордахула лéлачу х1орд-кéманашкахь а , [дог1ан] хинехь а Аллах1а [шá] стиглара даийтина , шéца лáтта дендина и [дакъа] деллачул т1аьхьа , шéна чохь Цó массó дийнат даржийна [долу] , мехаш [хуьйцуш] дáхкийтарехь а , стигланá а , лáттанá а юккъехь [Дéлан омарца] лéлачу мархашкахь а [Дéла цхьаъ хиларан] билгалóнаш ма ю хьéкъалéчу [ойлаечу] нáхана .\n165.Нáхах [цхьа нах] бу шаьш Аллах1 [1адда] витина [ц1уйх] дéлий лоьцурш , шайна уьш бéзаш Аллах1 вéзарх терра . [ткъа] Шаьш [Дéлах] тешнарш [ц1уй лоьцучáрел сов] ч1óг1а бу Аллах1 вéзарехь . Шаьш зуламдинчáрна хиънéхьáра , шайна 1áзап гучу хéнахь , баккъалла а ницкъ [цáра лецначу дéлийн бóцуш] берригé Аллах1ан буйлá а , баккъалла а Аллах1 1áзап ч1óг1а долуш вуйлá а [цáра уьш лецна хир ма бáцара] .\n166.[дуьненчохь] Шайна т1аьхьа [нáх] х1иттина хилларш [шайна] т1аьхьах1иттина хиллачáрех [къéмат дийнахь] д1акъаьстар бу , [бакъдолуш] 1áзап гур ду цáрна , [юкъара] уьйраш хéдар ю цéран .\n167.Шаьш [цáрна] т1аьхьах1иттина хиллачáра эра ду :»Баккъалла а тхан цкъа [дуьненчу] юхадоьрзийла делхьáра , тхо д1акъаьстара [ма] дара цáрех , уьш [тахана] тхоьх д1акъастарх терра». Иштта , Аллах1а цáрна гойтур ю цéран 1амалаш [шайха] бáланаш [хилла] . Уьш [ма] бац , жоьжахати чуьра áрабевра болуш .\n168.Х1ай нáх ! Даа лаьттахь долчух хьáнала , ц1éна дерг ! Шу т1аьхьа ма х1итта шайт1ан г1улчашна [ларашна] , баккъалла а иза шуна билггала мостаг1 [ма] ду .\n169.Баккъалла а цó шуна омар до вóчунцá а , маьттазачунцá а , Аллах1ана т1ехь шайна ца хуург ашa áларцá а .\n170.Шайга аьлча :»Аллах1а доссийначунна т1аьхьадáза !» , цáра óлу :»Мелхó а , тхýна тхан дай шéна т1ехь карийначунна т1аьхьадóзур ду-кх тхо». Шайн дай [динах цхьанá] х1уманах ца кхеташ а , [бакъонга] нис ца луш хиллехь а [т1аьхьабóзур бу уьш] ?\n171.Шаьш [Дéлах] цатешначéран масал , [шайга] кхайкхар а , мохь [беттар] а бен [кхин х1умма] ца хезачунга [ца кхéтачунга] мохь беттачун масалх тера ду . Къора , мотт ца хууш , б1аьрзé бу [уьш , хьéхамах] кхéташ бац уьш .\n172.Х1ай шаьш [Дéлах] тешнарш ! Даа Óха шайна деллачу рицкъанах ц1енадерш , баркалла áла Аллах1ана , шу делахь [веккъа] Цунна [цхьанна] 1ибáдат деш !\n173.Баккъалла а Цó хьáрам йина шуна къиэйелларг а , ц1ий а , хьакхин жижиг а , Аллах1 вóцучунна [ц1е йоккхуш] шá йийнарг а . Ткъа шá [хьаштóнó гатвина] ца ваьлла [цó кхаьллинехь , и] éзаш вóцуш , [хьаштóнан дóзанал] т1ехвóлуш вóцуш , т1аккха цунна т1ехь къа дац . Баккъалла а Аллах1 гечдеш , къинхéтамé ву .\n174.Баккъалла а Аллах1а жайнах доссийнарг шаьш хьулдийраш а , цунах к1еззиг [болу] мáх оьцурш а , уьш — цáра юур яц шайн гайнашкахь [жоьжахатин] ц1é бен , Аллах1 вистхир вац цáрга къéмат дийнахь , [къинойх] уьш ц1анбийр бац Цó , цáрна лазош [долу] 1áзап [хир] ду .\n175.Уьш шаьш нийсачу новкъах тилар а , гечдарх 1áзап а эцнарш бу . Ма ч1ог1а сóбарé хилла-кх уьш [жоьжахатин] ц1éр [ох1лун 1амал] т1ехь !\n176.Иза , баккъалла а Аллах1а [Шен] жайна бакъонца доссорна ду . Баккъалла а шаьш жайнан хьокъехь бéкъабелларш , гéнарчу эг1арехь ма бу .\n177.Дикалла — аша шайн яххьаш малхбáлéхьá а , малхбузéхьá а ерзор яц , амма дикаверг — шá Аллах1ах , т1аьхьарчу [эхарт] дийнах , малийкех , жайнех , пайхамарех тешнарг а , шéна дéзашехь гергарчáрнá , байшнá , маскачáрнá , нéкъахóчуннá , [сáг1а] доьхучáрнá , [лайш] азатбарнá [маьршабáхарнá] даьхни делларг а , лáмаз [х1отта] динарг а , закат делларг а , шаьш ч1áг1ó йинчу хéнахь [и] шайн ч1аг1ó кхóчуш йийраш а , къоьллехь а , сиркхóнехь а , сингаттам болчу хéнахь а сóбарé берш а бу . Уьш шаьш [шайн ийманехь] бакъ-хилларш бу , уьш бу уьш [Дéлах] кхоьрурш .\n178.Х1ай шаьш [Дéлах] тешнарш ! [Дáла] Шуна [яздина] т1едиллина байъанчáрна т1éра [нийсонца] ч1ир эцар . Маьршачунна дуьхьал маьршаниг , лайна дуьхьал лай , стéна дуьхьал стé . Шен [бусалба] вашас шéна цхьа х1ума гечдинарг [милла велахь] , т1аккха [цунна т1ехь г1иллакхца] девзинчунца т1аьхьавáзар а , диканца [нийсонца] цунга [г1ýда] д1адалар а ду . И [кхел] шун Дéлéра дайдар а , къинхéтам а бу . Цул т1аьхьа [шар1ал] т1ехваьлларг [милла велахь] , цунна лазош [долу] 1áзап ду .\n179.Ч1ир эцарехь дáхар ду шуна х1ай хьéкъал дерш . Шу кхéра тарло .\n180.[Дáла] Шуна [яздина] т1едиллина , шоьх цхьанна т1е валар деача — нагахь цó [шел т1аьхьа] даьхни дитанехь — дéна-нáннá а , гергарчáрнá а , [шар1аца] девзинчунца весет дар , [Дéлах] кхоьручáрна т1ехь хьакъ долуш .\n181.Шá и [весет] хийцанарг [милла велахь] , шéна и хезначул [хиъначул] т1аьхьа , баккъалла а цуьнан къа шаьш и хуьйцучáрна т1ехь ду . Баккъалла а Аллах1 хезаш , хууш ву .\n182.Весет дечунгара харцó , йа къа дáларна шá кхийрина , цáрна юкъахь масла1ат динарг [милла велахь] , цунна т1ехь къа дац . Баккъалла а Аллах1 гечдеш , къинхéтамé ву .\n183.Х1ай шаьш [Дéлах] тешнарш ! [Дáла] Шуна [яздина] т1едиллина марха кхáбар , шоьл хьалхарчáрна [Шá] т1едилларх терра . Шу кхéра тарло [1áсаллех] .\n184.[мáрханаш кхáба] Лéрина [долчу] деношкахь . Ткъа шоьх шá цомгуш , йа нéкъаца хилларг [милла велахь] , т1аккха [цунна т1ехь] кхéчу дéношха масех [кхáбар] ду . И ца кхáбалочáрна т1ехь [цáра балабéзаш] мáх бу — мискачунна [цхьаъ] кхáча балар . Шен лаамца [шеггара] дика динарг [милла велахь] , иза цунна дика ду . Аша мáрхакхáбар шуна дика ду , шуна [и] хууш делахь .\n185.Мáрхин бутт , шéна чохь Къуръáн доссийна [бутт] бу , нáхана нийса некъ а , нийсачу новкъах [йолу] билгалóнаш а хилла [долу] . Шоьх [цу] баттана шá т1екхаьчначó кхóбийла и . Ткъа шá цомгуш , йа нéкъаца хилларг [милла велахь] , т1аккха [цунна т1ехь] кхéчу дéношха масех [кхáбар] ду . Аллах1ана шуна атталла лаьа , шуна халó [ян] ца лаьа . Аша кхóчуш дойла [и] масех [де , Аллах1у акбар áларца] вазвойла Аллах1 , Цó шаьш [бакъонна т1е] нисдарна . Шу баркаллé хила тарло .\n186.Сан лайш хьоьга Соьх [лаьцна] хаттахь , баккъалла а Со гергахь [юххехь] ву , Аса жоп лур ду кхойкхучун до1анна цó [Сайга] кхайкхича . Сýна [муьт1ахьаллийца] жоп лойла цáра , Соьх тéшийла уьш . Уьш нисбала тарло .\n187.[Дáла] Шуна магийна мархин [беттан] буьйсанна [шу] шайн зударшна [эвхьаза] т1ег1ортар . Уьш шун дýхар ду , шу цéран дýхар ду . Аллах1ана хиъна , баккъалла а аша шайн дог1маш лéдеш хиллий , т1аккха шуна гечдина Цó , шуна къинт1éра ваьлла . Х1инца [эвхьаза] хьакхалó шу цáрех [меттахь] , аша лаха [цáрца] Аллах1а шайна яздинарг . Йаа , мала 1уьйранна к1ай тай 1аьржачу тайх [сá-бóда] къáстталц , т1аккха кхóчуш де [шайн] марха буьйса йоллалц . Шу цáрех [шайн зударех эвхьаза] хьакха ма лó шаьш маьждигехь [1ибáдат деш] 1еш долуш . Уьш Аллах1ан [шар1а] дóзанаш ду . Шу герга ма г1ó цáрна . Иштта , билгалдо Аллах1а нáхана Шен áяташ . Уьш [хьáрамчух] кхера тарло .\n188.Аша ма даа вовшийн даьхнеш шайна юккъехь хáрцонца , ма кховдадé уьш кхéлахошка , нéхан даьхнех цхьадерг зуламца даархьама , шайна [и хьáрам дуй] хуушехь .\n189.Цáра хьоьга хоьтту беттан [хийцабаларан] хьóлех , ахь áла [цáрга] :»Уьш нáханá а , хьаждехкарнá а хéнаш ю». Дикалла — шу х1усамашка — цáрна т1éхьахула дáхкар яц , амма дикаверг шá [Дéлах] кхийринарг ву . Шу дуьйла х1усамашка цéран не1аршкахула . Аллах1ах кхéра . Шу дéкъалхила тарло .\n190.Лата [т1ом-бé] Аллах1ан [дин айдаран] новкъахь [мостаг1ех] шайха летачáрех , [амма дóзанел] т1ех ма довла . Баккъалла а Аллах1ана ца бéза т1ехбуьйлурш .\n191.Байъа уьш шаьш цáрна т1екхаьчначохь , áрабáха уьш шаьш цáра áрадаьхначура . [Дéлаца декъахóваран] Питана [Дáлла гергахь] ч1óг1а [доккха] ду [цáра стаг] вéрал а . Шу ма лата цáрех [шéна чохь хьáрамниг дар] дихкина [долчу Маккара] маьждигна гергахь , уьш цу чохь шоьх латталц . Ткъа уьш [цу чохь] шоьх латахь , т1аккха аша байъа уьш [цу чохь] . Иштта бу [Дéлах] цатéшачéран бéкхам .\n192.Ткъа уьш [летачур] совцахь , т1аккха [шý совца] баккъалла а Аллах1 гечдеш , къинхéтамé [ма] ву .\n193.Лата цáрех [Дéлаца декъахóваран] питан ца хилийтархьама , дин [лелор деккъа] Аллах1ана хилийтархьама . Ткъа уьш совцахь , т1аккха мостаг1алла дац зуламхошца бен .\n194.Бихкина бутт — бихкинчу беттан дуьхьал бу . Бехкамаш [ларцабича] ч1ир-оьцуш бу . Шá шуна т1елеттарг [милла велахь] , шу цунна т1елата , иза шайна т1елатарх терра . Аллах1ах кхéра , шуна хаа баккъалла а Аллах1 [Шех] кхоьручáрца вуйла .\n195.Харжйе Аллах1ан [дин айдаран] нéкъахь , шайн куьйгашца [шайн дог1маш] х1аллак хиларе ма кхийса . Дикадé , баккъалла а Аллах1ана дикадийраш [ма] бéза .\n196.Кхóчуш-дé Аллах1ан [доьхьа] хьадж а , 1умрат а . Ткъа шу [цхьана бахьанó цунах] духатоьхнехь , т1аккха [шуна т1ехь ду] хьайбанах [шайн] йиш ерг [цига дахьийтар] . Аша ма дáша шайн кортош [шаьш дахьийтана] хьайба шен [урс хьокхучу] меттиге кхáччалц . Ткъа шоьх шá цомгуш , я шен коьртаца лазар [хиларна корта баьшна] хилларг [милла велахь , цунна т1ехь кхо де] марха кхáбаран , я [ялх мисканна] сáг1а даларан , я хьайба дéран мáх бу . Ткъа шу [кхéрамах , новкъарлóнах] маьрша доьвлча , шá хьадж дехккалц 1умрат дарца зовкх хьегнарг [милла велахь , цунна т1ехь ду] хьайбанах [шен] йиш ерг [дер] . Шéна [ден и] ца карийнарг [милла велахь , цунна т1ехь ду] хьадж дихкина волуш кхоъ мáрха кхáбар , шаьш [цигара] ц1адирзича ворх1 [мáрха] кхáбар . Уьш — дуьззина итт [де] ду . Иза — шен ох1лу [хьáрамчух] дихкина [долчу Маккара] маьждиг гóнаха [дéхаш] ца хиллачáрна ду . Кхéра Аллах1ах , хаалуш баккъалла а Аллах1 г1ýда ч1óг1а долуш вуйла .\n197.Хьадж [даран хан] — девзаш [долу] беттанаш ду . Шá цу [беттанаш] чохь хьадж дихкинарг [милла велахь , зудчунна эвхьаза] т1ег1ортар а , песакъаллá а , къовсам а [хила йиш йолуш] бац [цунгара] хьадж деш . Аша диканах [долу цхьаъ] дича , Аллах1ана и хаа [цунна бéкхам бо] . [эхартан] Кéчам-бé , баккъалла а тоьлуш [болу] кéчам — [Дéлах] кхéрар бу . Кхéра Cоьх , х1ай хьéкъалш дерш !\n198.Шуна т1ехь къа дáц , аша [совдéгарца] шайн Дéлéра [рицкъан] комаьршалла лахар [éхар] . «1арафат» лóмара шу меттахдоьвлча [чудиссича] , Аллах1 хьахавé [шéна т1ехь 1éсалла] йихкина [«Маш1арулхьарáм» — олучу] меттигехь . Аша хьахавé Иза , шаьш Цó [хаза] нисдарх терра [хаза] . Баккъалла а шу дара цул хьалха тиллачáрех .\n199.Т1аккха шу меттахдовла [кхи болу] нáх меттахбоьвлачура . Аллах1é гечдар дéха . Баккъалла а Аллах1 [цáрна] гечдеш , къинхéтамé [ма] ву .\n200.Шаьш [хьадж даран] г1уллакхаш [1ибáдаташ] кхочушдича , Аллах1 хьахавé , шайн дай аша хьахóрах терра , я [цул] ч1óг1а хьахош . Нáхах ву шá óлург :»Х1ай тхан Дéла ! Лóхьа тхýна [тхан дáкъа] дуьнéнахь !» , эхартахь шен [цхьá] дáкъа доцушехь .\n201.Цáрех ву шá óлург :»Х1ай тхан Дéла ! Лóхьа тхýна дуьнéнахь дика , эхартахь дика . Лардéхьа тхо [жоьжахатин] ц1еран 1áзапах !»\n202.Уьш — царна шаьш [гул] динчух дáкъа [хир] ду . Аллах1 хьéсап чехка долуш ву .\n203.Хьахавé Аллах1 лéринчу дийношкахь . Шá шина дийнахь [вáла] сихвелларг [милла велахь] , цунна т1ехь къа дац . Ткъа шá [кхоалг1ачу дийнах] т1аьхьависинарг [милла велахь] , къа дац цунна т1ехь , шá [Дéлах] кхийранчунна . Кхéра Аллах1ах , хаалуш баккъалла а шу Цунга д1агулдийр дуй .\n204.[мунéпикъ] Нáхах ву , шен [хазчу] къамелó дуьнéнан дáхарехь хьо цецвоккхург [хьоьга тáмаш бойтург] а , шен дагчохь долчунна т1ехь Аллах1 теш х1иттóриг а , шá [хьан] луьра довхó волушехь .\n205.Шá [хьоьх] д1авирзича , лаьттахула лийлира иза , цу т1ехь бóхамаш бархьамá а , ялтá а , дийнат а х1аллакдархьамá а . Аллах1ана ца бéза бóхам .\n206.Шéга [цхьамма] :»Аллах1ах кхéра !» — аьлча , [мелхó а] къа дарца дазалла дарó д1алéцира иза . Цунна тоьур ю жоьжахати . Ма вон [кечбина] мотт бу-кх [и] .\n207.[муъма] Нáхах ву , Аллах1 рéзахилар лоьхуш шен са шá [Дéлан новкъахь] духкуш [д1алуш] верг . Аллах1 [ч1óг1а] эсала ву [Шен] лайшца .\n208.Х1ай шаьш [Дéлах] тешнарш ! Дерригé а [Дáлла] муьт1ахьаллин чудуьйла , шайт1анан ларашна т1аьхьа ма х1итта . Баккъалла а иза шуна билгала мостаг1 [ма] ду.\n209.Ткъа шу [цу чудáхкарх] д1ашаршахь , шайна билгалóнаш йаьхкинчул т1аьхьа , шуна хаийла баккъалла а Аллах1 сийлахь , кхéтамé вуйла .\n210.Мархашин 1индаг1ашкахь шайна Аллах1 а , малийкаш а даьхкина , [шайн] белхан кхел ярé бен хьоьжий уьш ?! Аллах1é дерза до [дерригé] г1уллакхаш .\n211.Хáтта Исрáилан к1енташка :»Маса билгала [йолу] билгалó елла Óха цáрна ?» Шá Аллах1ан зовкх хийцанарг [милла велахь] , шéна и деанчул т1аьхьа , баккъалла а Аллах1 та1зар ч1óг1а долуш [ма] ву .\n212.Шаьш [Дéлах] цатешначáрна хаздина дуьнéнан дáхар . Уьш кхаьрда шаьш [Дéлах] тешначáрех . [амма] Шаьш [Дéлах] кхийранарш къéмат дийнахь цáрна т1ехула [хир] бу . Аллах1а рицкъа ло Шéна луучунна [цхьá] хьéсап дóцуш .\n213.Цхьа уммат хилла нáх [амма бéкъабелира уьш , т1áккха] Аллах1а пайхамараш бахкийтира [цáрна шаьш] кхаъ боккхуш а , кхéрам тосуш а . Цó доссийра цáрца бакъдолчунца [долу] жайна , нáхана юккъехь цунга кхел йайтархьама уьш шéгахь бéкъабеллачунгахь . Цунгахь бéкъа [ма] ца белира шайга и [жайна] делларш бен , шайга билгалóнаш йаьхкинчул т1аьхьа , шайна юккъерчу хьаг1-гáмонна . Аллах1а шаьш [Шех] тешнарш Шен пурбанца нисбира бакъóнах уьш шéгахь бéкъабеллачунга . Аллах1а нисво Шéна луург нийсачу новкъа .\n214.Шуна моьттинéра ткъа шаьш ялсамани г1ýр ду , шоьл хьалха шаьш хиллачéран [масалх] масал [хьал] шайна т1е деанá дóцуш ?! Цáрех хьакхаелира къоьллá а , сиркхó а . Лестийра уьш , элчанó а , шаьш цунца тешначáрá а áллалц :»Маца [хир долуш] ду [тéхьа] Аллах1éра г1о ?» Вá [нáх] ! Баккъалла а Аллах1ан г1о герга ду [шуна] .\n215.Цáра хоьтту хьоьга шаьш х1ун харж ян éза . Ахь áла :»Аша диканах йина харж — дéна-нáннá а , гергарчáрнá а , байшнá а , мискачáрнá а , нéкъахóчуннá а [хилар г1óлий ду] . Аша диканах мел дийриг , баккъалла а Аллах1 хууш ву и».\n216.[Дáла] Яздина [т1едиллина] шуна [мостаг1ца] т1ом бар , [амма] и шуна ца дéза . Шуна [цхьа] х1ума цадéза герга ду , и шайна дика долушехь . [иштта] Шуна [цхьа] х1ума дéза герга ду , и шайна вон долушехь . Аллах1ана хаа [шуна г1óли дерг] , шуна [и] ца хаа .\n217.Цáра хоьтту хьоьга бихкинчу баттах — цу чохь т1ом барх . Ахь áла :»Цу чохь т1ом бар доккха [къа] ду . [амма] Аллах1ан новкъах [нáх] бухатóхар а , Цунах цатéшар а , дихкинчу [Маккара] маьждигах [нáх бухатóхар] а , цуьнан ох1лу цу чуьра áрадáккхар а кхин доккха [къа] ду Аллах1ана гергахь . [динах вóхош долу] Питана [стаг] вéрал доккха ду [къилахь] . Уьш совцур [ма] бац шоьца т1ом бечура , шу шайн динах шаьш духадáххалц , шайн ницкъ кхáчахь . Шоьх шен динах вухáваьлла , шá керстá волуш велларг [милла велахь] , уьш — цéран [дика] 1амалш [эрна] йайна дуьнéнахь , эхартахь . Уьш жоьжахатин дай бу , уьш цу чохь гуттар лаьттар бу .\n218.Баккъалла а шаьш [Дéлах] тешнарш , шаьш махках боьвлларш , Аллах1ан новкъахь [т1ом беш] къахьегнарш , уьш Аллах1ан къинхéтамé догдóхуш бу . Аллах1 гечдеш , къинхéтамé ву .\n219.Цáра хоьтту хьоьга къаркъанах а , [юкъа ахча дуьллу] шовкъé ловзарх а [лаьцна] . Ахь áла :»Цу чохь доккха къá ду , нáхана пайданаш ду . [амма] Цаьршинан къа дуккхá доккха ду цаьршинан пайданал а». Цáра хоьтту хьоьга шаьш х1ун харжйан éза . Ахь áла :»Совдаьлларг [лó]». Иштта , Аллах1а билгала до шуна [Шен] áйаташ . Аш ойла ян тарло ,\n220.дуьнéнан а , эхартан а [хьокъехь] . Цáра хоьтту хьоьга бóбéрех [лаьцна] . Ахь áла :»[цéран хьéлаш] Тóдар г1óли ду цáрна». Нагахь шу цáрех д1аэхь , шун вежарий бу-кх [уьш] . Аллах1ана хаа талхóриг тóдечух [къастó] . Аллах1ана лиънéхьáра , Цó шуна гатто йина хир ма яра . Баккъалла а Аллах1 сийлахь , кхéтамé ву .\n221.Аша ма бáлабé [Дáлла] дéкъахóвеш болу зударий , уьш [Дéлах] тешшалц . Муъма лай г1óли ю [Дáлла] дéкъахóвечул а , цó шу даккхийдéдахь а . Аша ма бахийта [зударий Дáлла] дéкъахóвечу бóжаршка , уьш [Дéлах] тешшалц . Муъма лай г1óли ву [Дáлла] дéкъахóвечул а , цó шу даккхийдéдахь а . Цáра жоьжахате кхойкху , Аллах1а ялсамане , гечдарé кхойкху Шен лаамца , нáхана Шен áйаташ билгалдо . Цáра ойлайан тарло .\n222.Цáра хоьтту хьоьга [зудчун] ц1анó йóхарх [лаьцна] . Ахь áла :»Иза тáмбóцург ду». [цундéла] Шу гéнадовла зударшна [цéран] ц1анó йоьхначу хéнахь , уьш ц1анбаллалц . Ткъа уьш ц1анбелча , т1аккха дуьйла шу цáрна [евхьаза герга] , Аллах1а шайга омар динчухула . Баккъалла а Аллах1ана [дукха] бéза дохкóбуьйлурш , бéза ц1анóйийраш .\n223.Шун зударий шуна óхана ду , шу дуьйла шайн óханна т1е шайна ма-луъу . Хьалхадáккха [кечдé] шайн дог1машна [дика мел дерг] . Аллах1ах кхéра . Хаалуш баккъалла а шаьш Цунца цхьанакхéтар дуй . Кхаъбáккха муъманáхé .\n224.Аша ма дé Аллах1ах шайн дуйнашна г1акх , диканиг ца дархьамá а , [Дéлах] ца кхéрархьамá а , нáхана юкъахь масла1ат ца дархьама а . Аллах1 хезаш , хууш ву .\n225.Аллах1а шоьгара бехк-боккхур бац шун дуйнех эрна [лаамза] хиллачух , амма Цó шоьгара бехк-боккхур бу шун дегнаша [гул] динчух . Аллах1 гечдеш , эсала [к1éда] ву .\n226.Шайн зударех [меттахь хербала] шаьш дуй буучáрна [т1ехь] , биъ баттахь [цáрна юххé ца г1уш] хьéжар [сóбар дар] ду . Нагахь [цул т1аьхьа] уьш [шайн зударшка] бухаберзахь , баккъалла а Аллах1 гечдеш , къинхéтамé ву .\n227.Ткъа цáра [уьш] бита сацам бинехь , [т1аккха буьтийла цáра уьш] баккъалла а Аллах1 [цéран къамéлаш] хезаш , [лаамаш] хууш ву .\n228.Битина зударий шаьш [мáрé ца г1уш] хьоьжур [1ийр] бу [ц1анóнан , йа ц1анó йóхаран] кхá муьрехь. Цáрна ца мега шайн кийрахь Аллах1а кхоьллинарг хьулдар , шаьш Аллах1ах а , т1аьхьарчу [эхарт] дийнах а тéшаш хиллехь . Цéран мáрóшин бакъó ю уьш цу [хéна] чохь юхаберзó, шайна [юккъéра хьал] тáдар лиънехь . [хьаккъех] Шайна т1ехь долчух терра [бакъóнаш] ю цéран [шá диканца] девзинчунца . [х1еттé] Бóжаршна [цхьа] дарж ду цáрна т1ехь . Аллах1 сийлахь , кхéтамé ву .\n229.[зуда] Йитар шозза [хуьлуш] ду , т1аккха [йа диканца] девзинчунца [юхáерзийна иза] лáттор [сацор] ду [шуна т1ехь] , йа диканца парг1ат [маьрша] йитар ду . Шуна ца мега аша [зударий битча] цáрна деллачух [урдóнах , тóмах] х1уммá схьаэца , шаьшшимма Аллах1ан дóзанаш д1а ца х1итторна и шиъ кхéрахь бен . Ткъа шу кхийранехь цáршимма Аллах1ан дóзанаш д1а ца х1итторна , т1аккха цáршинна т1ехь къа дац цó [зудчó шá йуьтург] махийна деллачунгахь . Уьш — Аллах1ан дóзанаш ду , шу цáрел т1ех ма довлалуш . Шá Аллах1ан дóзанел т1ехвуьйлург [милла велахь] , уьш бу уьш зуламхой .\n230.Ткъа цó иза [кхузза] йитанехь , цул т1аьхьа цунна хьáнал яц иза , и вóцучу [кхéчу] стагé иза мáрé яххалц . Ткъа цó [шолг1ачó] иза йитанехь , т1аккха цáршинна т1ехь къа дац и шиъ [зáхалóнга] юхадерзарехь , нагахь цáршинна хеттехь шаьшшимма Аллах1ан дóзанаш д1ах1иттор [лардийр] ду [аьлла] . Уьш — Аллах1ан дóзанаш ду , Цó шаьш билгалдеш хуучу [ойлаечу] нáхана .\n231.Аша [шайн] зударий [цкъа-шозза] битина , уьш шайн [муьран] хéнé кхаьчча , т1áккха аш уьш [диканца] девзинчунца [чохь] совцабé , йа [диканца] девзинчунца парг1ат [маьрша] бита . Аш уьш совца ма бé [цáрна] зéдеш , шаьш [цáрна] зуламдархьама . Шá и деш верг [милла велахь] , бакъдолуш шен дéг1ана зулам дина цó . Аша ма лéца Аллах1ан áйаташ кхардамé . Дагадаийта шайна т1éра Аллах1ан зовкх а , Шá шéца хьéхам беш шуна жайнах , кхéтамах доссийнарг а . Кхéра Аллах1ах , хаалуш баккъалла а Аллах1 массó х1ума хууш вуй .\n232.Аша [шайн] зударий [цкъа-шозза] битина , уьш шайн [муьран] хéнé кхаьчча , т1áккха аша новкъарлó ма йé цáрна шайн майранашка [буха] бáрехь , уьш шайна юккъехь [диканца] девзинчунца [вовшашна] рéзахиллехь . Иза шéца хьéхам беш ду , шоьх шá Аллах1ах а , т1аьхьарчу дийнах а тéшачунна . Иза шуна тоьлуш а , ц1енá а ду . Аллах1ана хаа [и] , шуна ца хаа .\n233.Нáнóша дакхор ду шайн бéраш дуьззина шина шарахь , дакхор кхóчуш [дуьззина] дар лууш волчунна . Шéна бéр динчунна [дéна] т1ехь ду [1áдатехь диканца] девзинчунца цáрна [зударшна] даар-малар а , цáрна дýхар а лáттор . [цхьанá] Синна [Дáла] т1ецадуьллу цуьнан ницкъ кхóчург бен . Нáннá зéн ма дойла шен бéраца , шéна бера динчуннá [дéнá] а [зéн ма дойла шен бéраца . Вéрасна т1ехь ду цунга терраниг . Цáршинна [бéр дакхóчур] д1адáккхар лиънехь , шаьшшиъ рéзáдолуш , [вовшех] дагадаьлла долуш , т1аккха цáршинна т1ехь къа дац . Шуна лиънехь шайн бераш [кхéчунга] дакхадайтар , т1аккха шуна т1ехь къа дац , аша д1аделча шаьш [цáрна] луш дерг [1áдатехь диканца] девзинчунца . Кхéра Аллах1ах , хаалуш баккъалла а Аллах1 аша дийриг гуш вуй .\n234.Шоьх шаьш кхелхарш [шайн] зударий бухáбуьтуш , [цéран зударий] хьоьжур бу [мáрé ца г1уш] беа баттахь итт дийнахь . Ткъа уьш шайн [муьран] хéнé кхаьчча , т1áккха шуна т1ехь къа дац , цáра [1áдатехь диканца] девзинчунца шайн дог1машца динчунгахь . Аллах1 аша дийриг хууш ву .\n235.Шуна т1ехь къа дац аша [бисина 1éчу] зударшка зáхалó къадóрехь а , йа аша [и дéзар] шайна чохь хьулдарехь а . Аллах1ана хиъна баккъалла а аш уьш [зáхалонца] хьахор буй , делахь а [биъ бутт итт дé дáллалц , бáлор бу аьлла] ч1áг1ó ма éлуш цáрна къайлах , [диканца] девзина [зáхалó къадош] дош áлар дóцург . Ялóран сацам ма бéлуш , [Дáла] яздинарг [тоьхна хан] шен хéнé кхáччалц . Хаалуш баккъалла а Аллах1 гечдеш , эсала [сóбарé] вуй .\n236.Шуна т1ехь къа дац , аша [шайн] зударий битча , шаьш цáрех [эвхьаза] хьакхаделлá дóцуш , йа цáрна х1оттийна урдó дóцуш . Аша тáм бé цáрна , тарó йолчунна т1ехь шен бáрам бу , къéчунна т1ехь шен бáрам бу [диканца] девзинчунца [цáрна] тóмана , дикадечарна т1ехь хьакъ долуш .\n237.Нагахь аш уьш битнехь , шаьш цáрех [эвхьаза] хьакхадалалé , шаьш цáрна х1оттийна урдó долуш , т1аккха [шуна т1ехь] аша х1оттийначух áх [дáкъа] ду , цáра [гечдина] дитича бен , йа йáлоран бакъó шен карахь йолчó дитича бен [т1éра ца долуш] . Аша [и] дитар [Дéлах] кхерарна герга ду . Аша йиц ма йé шайна юккъéра комаьршалла . Баккъалла а Аллах1 аша дийриг гуш ву .\n238.Лардé лáмазаш а , юккъера [хéна] ламаз а . Д1ах1итта [лáмазна] Аллах1ана муьт1ахь долуш .\n239.Шу [цхьаннах] кхийранехь , т1аккха г1ашлой долуш , йа [хьайбанна] т1ехевшина долуш [дé лáмаз] . Ткъа шу маьршадоьвллехь , т1аккха аш Аллах1 хьахавé Цó шайна 1áма ма-дарра шуна ца хууш хилларг .\n240.Шоьх шаьш кхелхарш [шайн] зударий бухáбуьтуш , [цáра] весет [дийр] ду шайн зударшна [царга] зовкх хьéгийтарца шо кхáччалц , áрáбáхар дóцуш . Нагахь уьш áрабоьвллехь , шуна къа дац цáра шайн дог1машкахь динчунгахь . Аллах1 сийлахь , кхéтамé ву .\n241.Битинчу зударшна тáм [бóг1уш] бу [диканца] девзинчунца [Дéлах] кхоьручáрна т1ехь хьакъ долуш .\n242.Иштта , Аллах1а билгалдо шуна Шен áяташ . Шу хьекъалé хила тарло .\n243.Хьýна ца гина [тов] шаьш баларх кхéрарна эзарнашкахь шайн х1усамашкара\náрабоьвлларш ?! Аллах1а цáрга элира :»Лé !» Т1аккха денбира Цó уьш . Баккъалла а Аллах1 , нáхана т1ехь комаьршалла йолуш ву , делахь а дукхах болчу нáха баркалла ца óлу .\n244.Т1ом бé Аллах1ан [дин айдаран] новкъахь , хаалуш баккъалла а Аллах1 хезаш , хууш вуй .\n245.Мила ву и шá юхалург Аллах1ана [доьхьа] хаза дéкхар лур дерг , Цо и [дика] дéбор [совдоккхур] ду цунна дукхазза ? Аллах1а [шу зуьйш рицкъа] гаттáдо , д1áхоьцу , [эхартахь] Цунга дерзор ду шу [бéкхамна] .\n246.Хьýна ца гина [ца хиъна] Мýсáл т1аьхьа Исрáилан к1ентех [хилла болу] элий [хьокъехь деанарг] ? Цáра элира шайн пайхамарé :»Тхýна паччахь ваийта , [т1аккха] тхо летар ду [цуьнца] Аллах1ан новкъахь». Цó элира :»Шу герга дуй тé — шайна [мостаг1ах] латар [яздина] т1едиллича — шаьш ца лата ?» Цáра элира :»Тхо х1унда ца леташ ду [цáрех] Аллах1ан новкъахь , тхо тхан х1усамашкарá а , доьзалшна юкъарá а бакъдолуш [цáра] áрадаьхча ?» Ткъа шайна [цáрех] латар [Дáла яздина] т1едиллича , [кхéрабелла] бухабевлира уьш , цáрех к1еззиг бóцурш . Аллах1 бевзаш ву зуламхой .\n247.Цéран пайхамара цáрга элира :»Баккъалла а Аллах1а , Т1áлут паччахь ваийтина шуна». Цáра элира :»Тхýна т1ехь паччахьалла цунна мýха хуьлу , паччахьаллехь тхо цул хьакъ долуш , цунна [Дáла] даьхнех елла шортó йóцуш ?» Цó элира :»Баккъалла а Аллах1а иза [паччахьаллийца] шуна т1ехь [хáржá а] хаьржина , 1илман шортóнгахь а , дéг1ехь а [шоьл] сов а ваьккхина иза . Аллах1а Шен паччахьалла Шéна луучунна ло». Аллах1 [комаьршалла] шорта [йолуш] , [и хьан йóг1у] хууш ву .\n248.Цéран пайхамара цáрга элира :»Баккъалла а цуьнан паччахьаллин билгало , шуна т1орказ дáр ю , шéна чохь шун Дéлéра синтем а , Мýсáн доьзалó а , Х1áрýнан доьзалó а дитинчух бухадиснарг а долу . Маликаш дохьу и». Баккъалла а цу чохь шуна билгалó ма ю , шу муъманáх хиллехь .\n249.Т1áлýт [шен] эскаршца [т1амна] áраваьллачу хéна [йовхонна хьагбелира уьш , т1аккха] цó [цáрга] элира :»Баккъалла а Аллах1а зуьйш ду шу тáтóлца . Шá цу чуьра [хи] мелларг [милла велахь] , соьх вац [шуна] иза , шен куьйга шá [беккъа] цхьа кáна эцнарг вóцург , ткъа шá цуьнан чам ца баьккхинарг [милла велахь] баккъалла а иза соьх ву [шуна] . Цáра [шортта хи] мелира цунах , цáрех к1еззиг бóцучáра . Цунах т1ехваьлча изá а , шаьш цунах тешнарш а , вýкхáра элира :»Вайгахь ницкъ бац тахана Джáлýтацá а , цуьнан эскаршцá а [лата]». Шаьш баккъалла а Аллах1ана дуьхьалкхéтарх догтéшачáра элира :»Хийла к1еззигчу тóбанó эшийна йоккха тóба Аллах1ан пубанца». Аллах1 сóбарéчáрца ву .\n250.Джáлýтанá а , цуьнан эскаршнá а дуьхьалх1иттича цáра элира :»Х1ай тхан Дéла ! Доссадéхьа тхýна т1е сóбар , ч1аг1дéхьа тхан кóгаш , г1одéхьа тхýна керста нáхана т1ехь !»\n251.Эшийра цáра уьш Аллах1ан пурбанца . Дáвýда вийра Джáлýт . Аллах1а цунна делира паччахьаллá а , кхéтамаллá [пайхамараллá] а , 1áмийра цунна Шéна луучух [говзаллá а] . Аллах1а нáх — цáрех цхьаберш вýкхáрца ларбеш бáцахьáра лáтта телхина [хир] ма дара . Амма Аллах1 1áламашна т1ехь комаьршалла йолуш [ма] ву .\n252.Уьш Аллах1ан áяташ ду , Óха доьшу уьш хьýна бакъонца . Баккъалла а хьо гéланчех ма ву .\n253.И элчанаш , Óха базбина цáрех цхьаберш вýкхáрна т1ехь . Цáрех Аллах1 [шéга] вистхилларг ву , Цó цáрех цхьаберш даржашкахь айбина . Óха елира Марйаман к1антé 1ийсáга билгалóнаш , Óха и ч1аг1вира сийлахьчу [Жабрáилан] сица . Аллах1ана лиънехь , цáрел [элчанел] т1аьхьа берш [вовшех] летта хир бáцара , шайна билгалóнаш йаьхкинчул т1аьхьа . Делахь а бекъабелира уьш , цáрех шá [Дéлах] тешнарг ву , цáрех шá цатешнарг ву . Аллах1ана лиънехь [вовшех] летта хир ма бáцара уьш . Амма Аллах1а Шéна луург до .\n254.Х1ай шаьш [Дéлах] тешнарш ! Харжйé Óха шайна деллачу рицкъанах , шéна чохь cовдéгар дóцуш , доттаг1аллá дóцуш , [вовшашна] т1ех1оттар дóцуш долу де [шайна] т1едáлé . Керстанаш бу уьш зуламхой .\n255.Аллах1 — [кхин] дéла вац , И вóцург , [гуттар] дийна волу , [хьашташна] д1ах1оьттина волу , И ца лóцу нáб-óзóрó а , нáбарó а , Цуьнан [дóлахь] ду шá стигланашкахь [мел] дерг а , лаьттахь [мел] дерг а . Мила ву и шá Цунна гергахь [цхьанна] т1ех1уттур верг , Цуьнан пурбанца бен ?! Цунна хаа цáрел хьалхарниг а , цáрел т1аьхьарниг а . Цуьнан 1илманах [долчу] х1уманна [и довзарца] гуó ца буьллу цáра , Цунна [шá довзийта] лиъначуннá бен . Цуьнан «курсийнó» чулаьцна стигланаш а , лáттá а . Даз ца ло Цунна и шиъ лардар . Иза лекханиг , везаниг ву .\n256.[адам нуьцкъала дин] Т1етé1ор дац [бусулба] динехь . Бакъдолуш д1акъаьстина нийса некъ тиларх . Шá Т1áг1ýтах [шайт1анах , ц1уйх] цатéшаш , Аллах1ах тéшарг [милла велахь] , бакъдолуш и тасавелла шá хéдар бóцучу ондачу муьшах . Аллах1 хезаш , хууш ву .\n257.Аллах1 шаьш тешначéран вéрас [г1оьнчá] ву , Цó уьш áрабóху [керстаналлин] бóданашкара [úмáнан] серлонга . Шаьш [Дéлах] цатешнарш , цéран вéрасаш Т1áг1ýташ [ц1уй] бу , цáра уьш áрабóху серлонгара бóданашка . Уьш [жоьжахатин] ц1еран дай бу , уьш цу чохь гуттар лаьттар бу .\n258.Хьýна ца гина Ибрáх1имца , цуьнан Дéлан хьокъехь къевсинарг [саннарг] , Аллах1а шéна паччахьалла даларна ? Ибрáх1има [цунга] элира :»Сан Дéла Шá [синош] дендийриг а , долуьйтург а ву». Цó [къуьйсучо] элира :»Сó ву-кх дендеш , долуьйтуш». Ибрáх1има элира :»Баккъалла а Аллах1а мáлх бáлабо мáлхбáлéхьáра , ахь и бáлабé мáлхбузéхьáра». Т1áккха вуьйхира шá [Дéлах] цатешнарг . Аллах1а ца нисбо зуламé нáх .\n259.Йа шá [цхьана] юьрта уллéхула т1ехваьлларг саннарг , и шен тхевнаш т1е йоьжнá [йоьхнá] йолуш . Цó элира :»Аллах1а х1ара ден мýха йийр ю [тé] и еллачул т1аьхьа ?» Аллах1а валийтира иза б1é шарна , т1аккха денвира . Цó [Аллах1а цунга] элира [хаьттира] :»Мел [хéнахь] лаьттира хьо [кхузахь] ?» Цó элира [жоплуш] :»Со лаьттира цхьана дийнахь , йа дийнан [цхьана] дéкъехь . [Дáла] Элира :»Мелхó а , хьо лаьттира б1é шарахь . Хьажа хьан даарé а , хьан маларé а , хийца ца делла [и] , хьажа хьан [еллачу] вирé а . [Óха и дина] Хьоьх нáхана [денваран] билгалó ярхьама . Хьажа [хьан виран] даь1ахкашка , Óха уьш вовшех мýха тосý а , т1аккха цáрна т1е дилха [мýха] дуьллý а». Шéна [и] билгалдаьлча , цó элира :»Сýна хаа , баккъалла а Аллах1 массó а х1уманна т1ехь ницкъ кхóчуш вуй».\n260.Ибрáх1има элира :»Х1ай сан Дéла ! Гайтахь сýна , Ахьа ден мýха бо белларш !» [Дáла] Элира :»Хьо ца тешна ткъа [Сан ницкъах] ?» [Ибрáх1има] Элира :»Х1аъ [тешна] , х1еттé а [асa доьху] сан дог [и гарца] тейтархьама». [Дáла] Элира :»[х1ета] Олхазарех [тайп-тайпана долу] диъ [олхазар] лáцé , уьш хьайгá товжадай [цáрех дáкъош дина кéгадé уьш] , т1аккха х1óр лóма т1е [цхьацца] дáкъа дилла цáрех , т1аккха кхайкха цáрга , уьш дóг1ур ду хьýна т1е чехка . Хьýна хаийла , баккъалла а Аллах1 сийлахь , кхéтамé вуй».\n261.Шаьш шайн даьхнеш Аллах1ан новкъахь дойъучéран масал , буьртиган масалх тера ду , шá ворх1 кан хьалбáлийтинчу , х1ор кéнахь б1é буьртиг болуш . Аллах1а [дика] дéбадо Шéна луучунна . Аллах1 [комаьршалла] шорта [йолуш , хьанна яла éза] хууш ву .\n262.Шаьш шайн даьхнеш Аллах1ан новкъахь дойъурш , т1аккха шаьш дайъиначунна т1аьхьа т1ехтóхам а , цатам а ца бийраш , цáрна шайн мел [хир] бу шайн Дáлла гергахь , кхéрам [хир] бац цáрна т1ехь , г1айг1анé [хир] бац уьш .\n263.[диканца] Девзина дош а , [Дéлéра] гечдар а г1óли ду , шéна т1аьхьа цатам бóг1учу сáг1анал а . Аллах1 тарó йолуш , к1éда-мерзá [сóбарé] ву .\n264.Х1ай шаьш [Дéлах] тешнарш ! Ма дайъа [эрна] шайн сáг1анаш т1ехтóхамцá а , цатамцá а , шен даьхни нáхана гайтамна шá дойъучó санна , шá Аллах1ах а , т1аьхьарчу дийнах а цатéшаш . Цуьнан масал шагат1улгах тера ду , шéна т1ехь лáтта долу , ч1óг1а [доккха] дог1а деара цунна т1е , [т1аккха] цó и битира [т1ехь х1уммá дóцуш] берзина . [иштта] Шаьш [дуьнéнахь] гулдинчух цхьанá х1уманна т1ехь ницкъ ца кхóчу цéран [эхартахь] . Аллах1а ца нисбо керста нáх .\n265.Шайн даьхнеш Аллах1 рéзахилар лоьхуш а , шайн дог1маш ч1аг1деш а шаьш дойъучéран масал , áкъарин [áренан] т1éра бéшах тера ду , шéна т1е ч1óг1а [доккха] дог1а деана , т1аккха шен стоьмаш делира цо шалха [дукха] . Шéна т1е доккха дог1а ца деача , т1аккха дерз [йа тхи тоьу цуна] . Аллах1 аша дийриг гуш ву .\n266.Шоьх цхьаннá дéзар дарий ткъа шен хилар хурманин а , кемсийн а беш , шéна к1елахула лéлаш тáтóлаш долуш , цу чохь шéна массó стоьмех [стом] болуш , [т1áккха] шéна т1е къáналла еача , [бухайуьсуш] шен г1ийла т1аьхьé йолуш , шéна чохь ц1е йолу йилбазмох шéна т1е а беана и йаьгна д1айáла ? Иштта билгалдо Аллах1а шуна [Шен] áяташ . Аш ойлайан тарло .\n267.Х1ай шаьш [Дéлах] тешнарш ! Харжйé шаьш [рицкъанех] гулдинчух а , Óха шайна лаьттах хьаладáлийтинчух а уггар ц1еначáрца [дикачáрца] , боьханиг [вóниг дала] ма г1ерта , шаьш цунах харжйеш , шу [шаьш ма] дац [шайна] и [делча] схьаоьцур долуш шаьш [эхь хéтарна] б1аьргаш хьаббийнá бен . Хаалуш , баккъалла а Аллах1 тарóйерг , хастамéниг вуй .\n268.Шайт1анó къоьллийца [кхéрам туьйсуш] ч1áг1ó йо шуна , вóчунца омар до шоьга . [амма] Аллах1а Шéгара гечдарцá а , комаьршаллийцá а [кхаъ боккхуш] ч1áг1ó йо шуна . Аллах1 [комаьршалла] шорта [йолуш , и хьанна йóг1у] хууш ву .\n269.Шéна луучунна кхéтамалла ло Цó . Шéна [Цó] кхéтамалла луш верг [милла велахь] , бакъдолуш дуккхá дика ду цунна луш дерг . [амма х1окху áятех] Хьéхам ца оьцу хьéкъалан дайшá бен .\n270.Аша муьлхха харжйичá а , йа [диканиг дан] нигат дичá а , баккъалла а Аллах1ана и хууш [ма] ду . Зуламхошна ма бац г1оьнчий .\n271.Аша [шайн] сáг1анаш гучудáхахь , дика [х1ума] ду и . Нагахь аш уьш хьулдахь , пéкъаршна уьш д1алахь , и шуна тоьлуш ду , цó шоьх шун вóнаш д1aдóхур ду . Аллах1 аша дийриг хууш ву .\n272.Хьýна т1ехь дац уьш нисбар , амма Аллах1а нисво Шéна луург . Аша [муьлххачу] диканах харжйича , [иза] шун дог1машна [мéлана] ду . Аша харж ца йо Аллах1ан юьхь [Цуьнгара мел] лууш бен . Аша [муьлххачу] диканах харжйича , кхоччуш шуна д1ало и [цуьнан ял] , шайна зулам ца хуьлуш .\n273.Аллах1ан новкъахь [къахьéгарó] д1алецначу пекъаршнá а , лаьттахула [шайн хьашташна] д1асхьабахá ца лáрош болу , сонтачунна уьш хьал долуш хéта [сáг1а дéхарх] юхаóзабаларна . Хьýна бевза уьш цéран билгалóнашца . Цáра нáхé [сáг1а] ца доьху къарцалуш . Аша [муьлххачу] диканах харжйича , баккъалла а Аллах1 и хууш ву .\n274.Шаьш шайн даьхнех буьйсанá а , дийнахь а , къайлах а , гуш а харж йийраш — цáрна цéран мéл бу шайн Дáлла гергахь , цáрна [цхьá] кхéрам [хир] бац , цáра г1айг1á йийр яц .\n275.Шаьш [дуьненахь] ял [процент] юуш [хилла] берш [къемат дийнахь] г1овтур [ма] бац , шайт1анó [шен хьýца] шá вóжóриг [цу] хьýх г1аттарх терра бен . И [та1зар] , баккъалла а цáра :»Баккъалла а махлéлор ду-кх ял [процент] йаккхарх терра» — áларна ду . Аллах1а махлéлор магийна , ял [процент] йаккхар хьáрам дина . Шéга шен Дéлéра хьéхам кхаьчна , шá [ял йаарх] юхаваьлларг [милла велахь] , цунна [х1окху хьéхамал] хьалхадахнарг [гечдеш] ду . Цуьнан болх Аллах1é бу . [ткъа] Шá [цунга] юхавирзинарг [милла велахь] , уьш [жоьжахатин] ц1еран дай бу , уьш цу чохь гуттар лаьттар бу .\n276.Аллах1а ял йаккхар [пайдаэцарх] д1атиладо , сáг1анаш [мéлехь] кхиадо .\nАллах1ана ца вéза [и магорца Дéлах] вунó [ч1óг1а] цатéшарг , [и йаарца] къа латóриг .\n277.Баккъалла а шаьш [Дéлах] тешнарш , диканаш динарш , лáмаз х1оттийнарш , закат делларш , цáрна цéран мéл бу шайн Дáлла гергахь , цáрна [цхьá] кхéрам [хир] бац , цáра г1айг1á йийр яц .\n278.Х1ай шаьш [Дéлах] тешнарш ! Кхéра Аллах1ах , дита ял [процент] йаккхарх [схьаэцанза] дисинарг , шаьш муъманáх делахь .\n279.Аш [и] ца дахь , шуна хаалуш Аллах1éрá а , Цуьнан элчанéрá а [шайна кхайкхийна] т1ом хилар . Шу дохкóдовлахь , т1аккха шуна шайн даьхнийн корта [кхóчур] бу , шаьш зулам ца деш , шайна зулам ца хуьлуш .\n280.Нагахь и [дéкхархó] халонгахь велахь , т1аккха [и] парг1атонга [вáллалц] т1аьхьататтар ду [шуна т1ехь] . Аш [и дéкхар цунна] сáг1адар шуна дика ду , шу хууш хиллехь .\n281.Кхéра , шéна чохь шаьш Аллах1é дерзор долчу [къéмат] дийнах . Т1аккха [цу чохь] х1óр дéг1ана кхоччуш д1алур ду , цó шá динарг , шайна зулам ца хуьлуш .\n282.Х1ай шаьш [Дéлах] тешнарш ! Шаьш вовшакара дéкхар даьккхича ц1етоьхначу [билгалчу] хáнна , д1аяздéлуш и . Яздойла шуна юккъехь яздечó нийсонца . Яздийриг дуьхьал ма вóлийла , Аллах1а шéна и 1áма ма-дарра , д1аяздарх . Цó яздойла , шéна т1ехь хьакъ долчó дуьйцийла , шен Дéлах — Аллах1ах кхоьрийла и , цуьнах х1уммá эша ма дойла цó . Шéна т1ехь хьакъ дерг сонта [т1аламза] , йа заь1ап [г1ийла] велахь , йа иза дийца ницкъ кхóчуш вáцахь , цуьнан вéрасó дуьйцийла нийсонца . Шайн бóжарех шиъ теш х1оттаве , ткъа [теш х1оттó] шиъ стаг вáцахь , т1аккха тéшех шаьш рéза долчарех [волу цхьа] стаг а , шиъ зудá а [тоьур] ду [шуна] , цаьршиннах цхьаъ тилалахь [йиц лахь] цаьршиннах цхьамма вýкхунна дагадоуьйтур ду . Тéшаш дуьхьала ма бовлийла шаьш [тоьшалла дан] кхайкхича , аша малó ма йойла шаьш и яздан , жима делахь , доккха делахь шен хáнна . Иза Аллах1ана гергахь нийсá ду , тоьшаллийна г1онé ду , шу шек ца довла гергá ду , аша шайна юккъехь лéлош долу карара совдéгаралла делахь бен . Шуна т1ехь къа дац аш и д1а ца яздарехь . Аша тéшаш х1иттабé шаьш [вовшашца] махлéлийча . [цхьаммó а] Зéн ма дойла яздечуннá а , тéшанá а . Аш [и] дахь , т1аккха баккъалла а иза шоьца [йолу] пéсакъалла ю . Кхéра Аллах1ах . Цó шуна 1áмадо [диканаг] . Аллах1 массó х1ума хууш [девзаш] ву .\n283.[дéкхар доккхуш] Шу нéкъаца хилла , яздан цхьаъ шуна ца карийнехь , т1аккха закъалтана схьаэцнарг [тоьур ю шуна] . Ткъа шоьх цхьаберш вýкхáрах тешнехь , т1аккха [яздан , тешх1оттó ца оьшу] шех тешначó д1алойла шех тешнайитинарг , шен Дéлах — Аллах1ах кхоьрийла иза . Аша ма хьулдé тоьшалла . Шá и хьулдинарг [милла велахь] , баккъалла а иза шен дагó къа латóриг ву . Аллах1 аша дийриг хууш ву .\n284.Аллах1ан [дóлахь] ду стигланашкахь а , лаьттахь а [мел] дерг . Аша шайн дог1машкахь [кийрахь] дерг гучудаккхахь а , йа аш и хьулдахь а , Аллах1а шуна хьéсап дийр ду цуьнца , т1аккха Шéна луучунна гечдийр ду , Шéна луучунна 1áзап дийр ду . Аллах1 массó а х1уманна т1ехь ницкъ кхóчуш ву .\n285.Шен Дéлéра шéга доссийначух тийшира элчá а , муъманáх а . Массó а тийшира Аллах1ах а , Цуьнан малийкех а , Цуьнан жайнех а , Цуьнан элчанех а . [цáра óлу] «Óха къаста ца во Цуьнан элчанех цхьá а». Цáра элира :»Óха лáдоьг1на , тхо муьт1ахь хилла , Хьан гечдар [доьху Óха] х1ай тхан Дéла , Хьоьга ду [тхан] дерзар».\n286.Аллах1а [цхьанá] дéг1ана т1е ца дуьллу цуьнан ницкъ кхóчург бен . Цуна цó [диканах] гулдинарг ду , цуна т1ехь цó [вóнах] гулдинарг ду . «Х1ай тхан Дéла ! Тхо бехкé ма лéцахь нагахь тхо дицделлехь , йа г1áлатдоьвллехь ! Х1ай тхан Дéла ! Ма йиллахь тхýна т1е халó , Ахьа тхоьл хьалхарачáрна т1е и ма-йиллара . Х1ай тхан Дéла ! Ма диллахь тхýна т1е шéца тхан ницкъ [кхóчур] бóцург . Къинт1éра вáлахь тхýна , гечдéхьа тхýна , къинхéтам бéхьа тхоьх , Хьо ву тхан эла . Г1о дéхьа тхýна керста нáхана т1ехь !»\n12 сентября, 2016 | Меттиг: Сийлахь Къуръан | 1 277 Хьаьжна\n« 3 — Сýрат Áли 1имрáн\n1 — Сýрат Алфáтихьа »\nЦхьа банк ю-кха дуьненахь а, эхартахь а шен филиалаш йолуш, оцу банкан цIе "СагIа" ю. Дуьненахь ахча цу чу дилла ахь, эхартахь цу чуьра схьаоьцур ду ахь.\nАбу IабдуллахI — Рузбан хьехамаш 2019\nIиса — Ламаз хIунда до вай?!\nАбу IабдуллахI — Рузбан хьехамаш 2016\nАбу IабдуллахI — Рузбан хьехамаш 2017\nАбу IабдуллахI — Рузбан хьехамаш 2018\nЙижаршна хьехам — Абу IабдуллахI\nМотт хIун дича толур бу\nАхьмад Абу Яхья\nПерсой мохк схьабаккхар — Ахьмад Абу Яхья\nал-ФикъхIул-МанхIажий — Закат дуьйцу дакъа\nАхьмад Хьамза | Iаьрбийн мотт\nЖуз Iамма — Тафсирул-Жалалайн\nДийцар а, масал а — Ахьмад Абу Яхья\nАбу Бакар аш-ШатIирий\nМухьаммад Сиддик аль-Миншавий (муджаввад)\nМухьаммад Сиддик аль-Миншавий (мураттил)\nСаIийд ибн ал-Мусаййиб\nIабдуллахI Ибн Iаббас\nIабдуллахI Ибн МасIуд\nIумар ибн ал-ХаттIаб\nАбу Зарр ал-ГIифарий\nАд-Даххьáк Ибн Музáхьим\nАл-Фудайл ибн Iийад\nАхьмад Iиса ал-МаIсаравий\nИмам Iабдуррахьман ибн Iамр ал-АвзаIий\nИмам ал-Хьасан ал-Басрий\nИмам Ахьмад Ибн Хьанбал\nИмам ибн Къудама ал-Макъдисий\nИмам Ибн Ражаб\nИмам Ибнул-Къаййим ал-Жавзия\nИмам ИбрахIим ан-НахаIий\nИмам Мухьаммад ибн Идрис аш-ШафиIий\nМаймун Ибн МихIран\nМалик Ибн Дийнар\nСуфъян Ибн Iуйайн\nШайх Iáид ал-Къарний\nШайх Iабдул Iазиз Ибн Баз\nШайх Iабдул-Iазийз ас-Садхьан\nШайх Iабдул-Iазийз ат-ТIарийфий\nШайх Iабдул-Мухьсин ал-Къосим\nШайх Абу Исхьакъ ал-Хьувайний\nШайх Ахьмад Дидат\nШайх Мухаммад Насуруддин ал-Албаний\nШайх Мухьаммад ибн Салихь ал-lусаймийн\nШайх Мухьаммад ИсмаIил ал-Мукъаддам\nШайх Мухьаммад Мутаваллий аш-ШаIравий\nШайх Мухьаммад Салихь ал-Мунажжид\nШайх Мухьаммад Хьассан\nШайх Набил ал-Iавадий\nШайх СаIуд аш-Шурайм\nШайх СултIáн ал-Iумайрий\nШайхул Ислам ибн Таймийя\nЯхья Ибн МуIáз\nЯхья ибн Абу Касийр\n© 2008 - 2021 islamanserlo.net - All Rights Reserved


Мехкан куьйгалхо хоржучу юкъанна "антифейкан тобанаш" хир ю Нохчийчохь\n"Антифейкан тобанашка" волонтераш бу оьцуш аьлла, дIакхайкхийна Нохчийчохь меттигерчу "Молодая Гвардия Единой России" организацино. "Чечня Сегодня" хаамийн гIирсо яздарехь, "харжамхойн каппашкахь къепе йохийна меттигаш гучубаха беза" волонтерийн. ХIинцале а 56 стаг чекхваьлла харжарх. Уьш кечбийр бу шен-шен дакъошкахь: "комментаторш, мобилан тобанаш, интернет-аналитикаш, тергамчаш", аьлла билгалдаьккхина публикацехь.\n"ХIуъа дай а" совцабе интернетехь "эладиташ" даржон нах аьлла, Нохчийчоьнан куьйгалхочо Кадыров Рамзана кхайкхам бинчул тIаьхьа онлайн- жигарлла эвсаръяьлла Нохчийчохь цIеххьашха. Масала, 2018-чу шарахь бакъоларъяран "Агора" тобано оцу кепара низамаш дохийна 12 меттиг билгалбаьккхира, 2019-чу шарахь - 23, стохка - 66.\n2015-чу шарахь дуьйна болх бан йолаелла Нохчийчохь "троллийн фабрика". Йолчу информацица, "интернет-боташ" болх беш бара "Грозный-сити" олучу комплексан 1-чу гIат тIехь.


Оьрсийчоьнан федералан тIазарш кхочушдечу сервисера суьдехула 2 эзар сом даьккхина чувоьллина латточу Ражаев Мансура, Хабаровскан махкарчу "Снежинка" колонин администрацино видеозIенехула адвокаташца а, кхелашца а сеансаш дIахьуш шена нохчийн мотт бийца дехкар бахьана долуш.\nКхелан сацам зорбане баьккхина Хабаровскан мехкан Амурск гIалин кхелан сайта тIехь, цигахь аьлла ду кхелан сацамна латкъа бина бу аьлла, хаам бо РИА "Новости".\nРажаев хан токхуш ву "тIеман гIаттам" а, "низамашлардон органийн белхахохо вен гIортар" а аьллачу артиклашкахула. Цуьнца цхьаьна Нохчийчуьрчу кхелашкахь луьстуш ду иза декъашхо волу иттаннаш криминалан а, административан а, гражданийн а гIуллакхаш. Уьш дерш луьстуш ду, видеоконференцин зIенах пайда а оьцуш.\n"ВКС (видеоконференцин зIенехула) кхелийн кхеташонаш дIахьуш ФКУ ИК-6 администрацино доьхкуш а, новкъарло еш а хилла къамел дан лехамхочун шен ненан мотт болчу нохчийн маттахь, бакъо а йолуш конфидициалан контакташ йолуш суьдехь гIо лоцучаьрца, адвокаташца а, адвокатийн векалшца а, ткъа иштта кхелашкарчу белхахошца т(секретарьца а, суьдхочун гIоьнчица а), суьдхошца а. Хууш а доцуш, суьдо елла бакъо а йоцуш, оцу учрежденино дIаяздеш а хилла, хIинца а дIаяздеш а ду стационаран а, мобилан а видеорегистраторшна тIе видеоконференцин рожехь цо дакъалоцуш дIахьуш йолчу кхелан кхеташонашкахь дуьйцург, ткъа лехамхо вуно дуьхьал хиллехь а, ладоьгIуш а хилла, дIаяздеш а хилла цо дуьйцург", - далош ду кхеламан сацаман текстехь искан авторан дIахьедар.\nРажаевс хаам бина, ша "вуно чIогIа физикан а, дана Iаткъам баран а бала хьоьгуш вара, деган лазам а сингаттам лайра ша" аьлла, цо дехар дина Iедалера 500 эзар сом компенсаци ло шена аьлла, шена моралан зен дарна. Делахь а, кхел тIетайна цуьнан лехамна цхьана декъанна.\nХьалхо гочдархо валаве шена аьлла, дехар динера кхеле, дуккха а адамаш дайарна а, зуламхойн тоба кхолларна а бехке вечу Джако цIарца вевзаш волчу Гагиев Аслана.\nКхушара Iай Дагестанан Лаккхарчу кхело юхабаьккхира низамца йоцучу тIеман тобанехь дакъалаьцна аьлла, Кумторкали кIоштарчу вахархочунна 8 шо колонехь дакхха хан тоха суьдо бина сацам. И гIуллакх юхаталла дIахьажийна хьалхарчу инстанцин кхеле. Кхелан процессехь дакъалоцуш вара гочдархо.


Кадыровна ЦIерш Йийцина Блоггеро Навальныйс\nНохчийчура полицина эцна еза машен, Куликов Константина даьккхина сурт\nОьрсийчура блоггеро Навальный Андрейс хааме даьхна, даханчу шарахь Нохчийчура Чоьхьарчу ГIуллакхийн министралло тIех еза машенаш эцаран хьокъехь шаьш бинчу талламан жамIаш. Цо бехке бина Кадыровна гонах болу нах, низамаш а дохош, цара оьрсийн къоман ахча лачкъадарна.\nIедалан харцонашна дуьхьала Оьрсийчохь дIахьучу митингех лаьцна цкъа вистхуьлуш Нохчийчоьнан куьйгалхочо Кадыров Рамзана «митингаш вовшахтухуш болу нах – Оьрсийчоьнан мостагIий бу. Сан карахь делхьара и нах чубухкур бара аса», аьллера. Оццу хенахь, протестийн боламан жигархо волчу Навальный Алексейх лаьцна къамел деш «Навальный, ша ма варра волу, хабарча ву. Оьрсийчоьнан къоман а, оьрсийн пачхьалкхан а мостагIа ву. Харцонаш гучуйоху бохучу хенахь, цкъа а, оцу харцонаш лелочу нехан цIерш ца йоху цо, ша кIилло волун дера», аьллера.\nЦунна дуьхьала жоп луш оьрсийн къоман ахча лечкъочу, Кадыровна гонаха болчу нехан цIерш а, церан белхан меттигаш а, лачъкийначу ахчанан барам а буьйцу Навальныйс шен блог тIехь.\nИ нах, цкъа делахь, Iедалан даржашкара лахка беза, шолгIа делахь, церан хьокъехь бехк-такхаман гIуллакхаш долон деза, кхеле озо а беза, бохуш яздина Навальныйс.\nШаьш бинчу талламан жамIаш даладо блоггеро кхин дIа, Соьлж-гIаларчу полисхошна эцначу машенийн сурташ а, ша хьехочу нехан сурташ цхьана тIе а тухуш.\nШаьш йолийна «Роспил» проект кхочушъеш, даханчу 2011-чу шеран Оханан баттахь Навальныйс тидам бинера, Нохчийн Чоьхьарчу ГIуллакхийн министралло хааме яьккхинчу тендерна. 113 миллион соьмана арахаьра а, оьрсийн а машенаш эца дагахь яра министралла – 15 Mercedes Е350, Toyota Land Cruiser 200 ши джип а, цхьа Porsche Cayenne а, цхьаъ Toyota Camry а. Цул сов, 100 гергга Автовазан тайп-тайпана моделаш машенаш а яра цу юкъахь.\nНавальныйс шен постехь дийцарехь, билггал оцу гIуллакхо меттахъяьккхинера «Роспил» таллам болон. Юьхьанцара и гIуллакх гIарадаьлча, машенаш эцар юхадаьккхинера Нохчийчура Iедалша. Амма оццу баттахь, цуьнан тIаьхьарчу деношкахь кхин цкъа а сайтана тIетоьхнера эца хьашт йолчу машенийн цIейоза. Иза ша-дерриг, чIогIа цецвоккхуш дара бохуш яздо Навальныйс.\n«Официал йолчу goszakaz.ru сайт тIе хьаьжча, цхьа а официал дехар дацара дина и машенаш эца. Аукционехь дакъа лаца чубелла лаам а бацара. Антимонополан Федералан Урхаллин сервисо бахарехь, оцу кепарчу хьоло аьтто боккху изза сурсаташ аукционехь ца оьцуш, уьш юхкучу цхьана меттигера эца», бохуш яздо Навальный Алексейс.\n«Роспилан» дехарна оцу урхалло жоп делла, цу хьокъехь шайца бина барт бацара. Нохчийчу дахьийтина дехар жоп доцуш дитина, аьлла.\nТIаккха, боху, блоггеро, сацам бан йиш ю, полисхошна машенаш ца кхаьчна я, машенаш низамаш дохош эцна Нохчийчура Чоьхьарчу ГIуллакхийн министралло.\nКхечу, цу министралло 2010-чу а, 2011-чу а шерашкахь кхайкхийна хиллачу аукционашна таллам бича, изза сурт карийна «Роспилана». И аукционаш 2010-чу шеран Гезгмашин баттахь дуьйна йина яц. Цул сов, протоколаш а дац цу эцначу сурсатийн хьокъехь.\nОцу кепара, боху Навальныйс «министралло хIумма дан а ца дина, хIумма эца а ца эцна цхьана шарахь эха шарахь. Я, низамаш талхош эцна». Шаьш гулбинчу хаамашца Инарла прокуратуре а, Финансийн министралле а, Оьрсийчоьнан Финансашна тIехьожучу урхалле а дехар дина «Роспило», «госзаказ» ечу хенахь нохчийн урхалло федералан низамаш лардар талла, аьлла.\nХIинца карара шо чекхдалале, Нохчийчура полисхойн урхалло бюджетан ахча дайаран кеп толлуш талламаш бийр бу Оьрсийчоьнан Финансашна тIехьожучу урхалло.\n«Низамал тIех а бовлуш, бозбуунчаллин кепехь дойуш ду Нохчийчура полисхойн урхаллина къастош долу ахчанаш. Юкъахь болчарна ахча а ца луш, иза деш хиларх ша ца теша», бохуш яздо блоггеро.\nЦунна хетарехь, шайна ца дечу таIзарх тIех майрабевллачу «нохчийн полисхоша, ур-атталла, кехаташна тIехь тIехлонаш ца лелайо. Ткъа талламан органаш массо хIума деш ю, талламана новкъарло ян Iалашонца».\n«Губернаторна Кадыровна сел чIогIа оьшуш йолу цIерш» ялайо ю Навальныйс. Уьш бу аукционаш дIаяхарх жоп луш болу нах. Уьш гуттар а цхьа нах хилар билгалдоккху цо:\nКомиссин гIантден когаметта Гайсултанов Альберт Исаевич,\nКомиссин декъашхой –\nИсаков Ваха Уманиевич (Секретар а, массо аукционашкахь юкъарло лелош ву)\nМассо а аукционашца доьзначу документашна кIел куьг таIош а, уьш тIечIагIеш верг ву Нохчийчоьнан Чоьхьарчу ГIуллакхийн министран когаметта, полицин полковник Эдилов Р.А. И нах, пачхьалкхан даржашкара дIаьвше девзигца лахка беза, аьлла яздина Навальныйс. Иза хIинца ладоьгIуш Iийр ву Кадыровс ша далийначу тоьшаллашна лур долчу жоьпе.\nНохчийн Полицина Эцна Еза Машенаш


Мултимедиа, Дечкен-бутт 16, 2020\nЕари-де 16 Дечкен-бутт 2020\nДечкен-бутт 16, 2020\nКадыров цомгуш хилла, Мишустин вевзаш ву Кадыровна, 16 000 нохчо сацийна махкахь\nКадыров цомгуш хилла, Мишустин вевзаш ву Кадыровна, 16 000 нохчо сацийна махкахь (Керланаш кечдеш иллюстрацина пайдаоьцу Маршо Радион архивех а, официалан сайташкарчу материалех а).\nСтенна веза Къилбаседа ХIирийчохь Советан Iедалан баьчча\nСталин Иосиф уггаре безачу нахах лору ХIирийчохь. Пачхьалкхехь коммунисташ безарца даима а къасташ хилла ю Къилбаседа ХIирийчоь, ткъа Сталин цигахь «вуьззина» шайниг ву, ца хилла иза гуьржи - хIири хилла, олу.\nДечкен-бутт 15, 2020\nШа-шен вен гIоьртина нохчо «Бутыркехь», Германехь нохчий дIахецна\nШа-шен вен гIоьртина нохчо «Бутыркехь», Германехь нохчий дIахецна (Керланаш кечдеш иллюстрацина пайдаоьцу Маршо Радион архивех а, официалан сайташкарчу материалех а).\nМуха бо болх Нохчийчуьрчу зударийн таксино\nНохчийчуьрчу зударшна лерина «Мехкарий» такси юкъаелира стохка бIаьста. Совдегаралла а, инновацеш а шоръян коьллина йолу Заед Шайхан фонд яра оцу проектана ахчанца бух биллинарг. Пхи машен яра юьхьанца таксопаркехь. Ткъа тахана яц йиъ бен – хала ду зеделларг долу зударий-машенлелорхой каро.\nДечкен-бутт 14, 2020\nГерманехь "нохчийн исламисташ" дIалуьйцуш бу, Тешан аьшпаш гучубаьхна адвакато\nГерманехь "нохчийн исламисташ" дIалуьйцуш бу, Тешан аьшпаш гучубаьхна адвакато, Нохчий ца хьовса Оьрсийчоьнан филмашка (Керланаш кечдеш иллюстрацина пайдаоьцу Маршо Радион архивех а, официалан сайташкарчу материалех а).\nОкуева Амина ерца доьзна стаг лаьцна Украинехь\nШайн лаамехь тIаме хIиттинчу бIаьхойн «Киев-2» батальонан декъашхо Окуева Амина йийнарш лоьхучу Украинерчу полицино лаьцна зуламна бехке хила тарлуш волу стаг. Полицин векалша дийцарехь, цуьнан дегIан тIум (ДНК) юьззина йогIуш ю Окуева юьйш диттинчу герза тIерачу куьйгийн томмагIца.\nФранцера «нохчийн спорт»\nТамаше делахь а, Францехь латархой кхиош йолу клубаш кхоьллинарш а, цигахь толамаш боху атлеташ а доккхачу декъанна, нохчий бу. Маршо Радионо йовзуьйту Ницца гIалахь джиу-джитсу Iамош йолу «Легион» клуб а, цигара спортхой а.\nОьрсийн мотт бу баьржаш Шемахь\nИнгалсан а, францойн а меттанаш санна, арахьарчу меттанийн тIегIанехь хьеха болийра Шемарчу школашкахь оьрсийн мотт 2014-чу шарахь. Оцу хенера дуьйна схьа и мотт Iамо буьйлабелларш бу 24 эзар нах.\nДечкен-бутт 13, 2020\nОкуева йийнарг Дагестанехь вина ву, Кадыровс Малхбузе бехке йина, Туристашна хьехам бина\nОкуева йийнарг Дагестанехь вина ву, Кадыровс Малхбузе бехке йина, Туристашна хьехам бина (Керланаш кечдеш иллюстрацина пайдаоьцу Маршо Радион архивех а, официалан сайташкарчу материалех а).\nIалхан-Юьртахь тIай схьадоьллуш\nМартан-хих долу тIай ду хIинца Iалхан-Юртахь – иза дацаро бахбора машенца юьрта боьду некъ. Массо а бахархоша лоруш йолу цIе тиллина цунна – «Магомадов Абубакаран тIай». Иза схьадоьллучу бараме веанера воккха а, жима а.\nМила яра Окуева Амина: иза елле хьалха эцна интервью (видео)\nУкраинан чоьхьарчу гIуллакхийн министра Аяков Арсена хаамбина шен урхалло «киллерийн тоба» лаьцна аьлла. Цара динчу зуламашлахь ду Донбассерчу тIамехь дакъалаьцна йолу Окуева Амина ер а.\nВайнарг карийна, лаьцнарг дIахецна, нохчий къинтIера баьхна\nВайнарг карийна, лаьцнарг дIахецна, нохчий къинтIера баьхна (Керланаш кечдеш иллюстрацина пайдаоьцу Маршо Радион архивех а, официалан сайташкарчу материалех а).\nДийнахь-буса коронавирусах 25 стаг велла Къилбаседа Кавказехь. Ун кхетта кхин а 538-нна\n"Нах хьийзорехь керлачу тIегIане йирзина Нохчийчоь". Интернетан Маршо - 2020\nКъилбаседа Кавказехь дIаяьхьначу лерринчу операцийн жамIаш довзйитина президентан векала Чайкас\nУкраино Европерчу адамийн бакъонашкахула кхеле Оьрсийчоьнна арз дина, Яндарбиев верца доьзна\nШуна хетарехь, толамаш бахарца гIараваьлла ММА-латархо Чимаев Хьамзат стенна хьийза ша спорт юьту бохуш?\nММА-н куьйгалло Кадыров волчу вахар бехке дарна 0 %\nМогашалла галъяларна 0 %\nБеккъа шен лаамехь 0 %\nДоккха хIума дац цо спорт йитар 100 %


Дан дезий ламаз дан волалуш ният? - Хаттаршна жоьпаш - Динул-Ислам\nАссаламу Iалайкум! ТIаьхьарчу хенахь сих-сиха ламаз дан дIахIуттуш ният дан ца деза олуш хезза суна.. И бух болуш хIума дуй-теша? Дан дезий ламаз дан волалуш ният? Баркалла!\nЛераме ваша! Хьуна хезнарг ниййат маттаца схьаала ца деза бохург хир ду, ша ниййат дан ца деза аьлла хир дац. Ткъа цу шина хIуманна юкъахь башхула ю, ниййат дарна а, и дечу хенахь иза маттаца схьааларна а.\nЛамаз дечу хенахь ниййат дар – ламазан рукнех (бIогIамех) цхьаъ ду, церах доьххьарниг ду. Ниййат ца деш дина долу ламаз нийса дац, гIалат ду, цундела иштта ламаз юхадан дезаш ду.\nТкъа, ниййат дар бохург – дагчохь хьан лаам хилар ду, дагчохь ахь сацам бар ду цхьа хIума дан. Ламазана ниййат деш хилча, иза – масала, делкъа перза ламаз Делан доьхьа дан хьан лаам хилар ду, и хIума хьан дагчохь хилар ду, иза хьан ойланехь хилар ду, ламаз ахь дIадоьхкучу хенахь.\nНиййат ден меттиг хIун ю аьлла хаьттича, иза стенца деш ду аьлла хаьттича, цуьнан меттиг – дог ду олу Iеламнаха, ниййат дагца деш ду, ниййат дагчохь хуьлуш ду олу цара.\nЦундела, вай ма-аллара, ламаз доьхкучу хенахь ниййат дар ца хилча ца долуш хIума ду, иза дагца деш а ду.\nЦул тIаьхьа, и дагчохь дерг маттаца схьааларх лаьцна дерг тайп-тайпана дийцина ду Iеламнаха. Цхьаболчу Iеламнаха, и дагчохь дерг маттаца схьаалар дика ду аьлла, дагчохь долчунна маттаца долчуьнца гIо хилийтархьама. И дика ду бохург – дича дика ду бохург ду, амма ца дича гIалат дац, ца дича вон хIума дац, ца дича а мегар долуш хIума ду бохург ду. Иза маттаца схьааьлча дика ду аьлла болчу Iеламнахах бу шафиIий мазхIабера Iеламнах. Вайн махкахь лелаш дерг дукхах долчу декъана шафиIий мазхIаб хиларна, иштта Iамош схьадеана ду иза вайна юкъахь.\nДелахь а, цхьаболчу Iеламнаха, йа цхьадолчу мазхIабашкахь, и дагчохь дерг маттаца схьаалар дика лоруш хIума дац. Дагчохь ниййат хилчахьана тоьар ду, маттаца схьаала ца оьшу, иза маттаца ала хьашт дац аьлла цара, хIунда аьлча иза иштта алар дика хилар хьадисашкахь а, асхьабашкара а деана доцу дела.\nХIокху хаттарх лаьцна дерг вай хьалха дийцира жимма алсам, хIокху хаттарна деллачу жоьпехь:\n«Ламаз оьцучу хенахь ниййат дагахь хилчахьана кхачам буй, и багахь ца аьлчаъ?»\n«Суннат ламазийн ниййат муха хила деза?»\nИза девзинчул тIаьхьа… Хьалха-хьалха вай долчу агIор лелаш, дуьйцуш, хьоьхуш хилларг шафиIий мазхIаб хиллехь а, хьалхалера зама таханлера зама санна ца хилла, кхечу мазхIабашкахь дерг нахана юкъахь кIеззиг девзаш хилла. Ткъа тахана зама хийцаелла, адамаш дуьне мел ду дIасадаьржина, зIенан гIирсаш дуккха кхиъна. Масала, Москох Iаш волчунна дуккха меттигашкара нах бевза, диъ мазхIаб лелош долу адамаш девза. Иштта кхечу гIаланашкахь Iаш болчарна а, кхечу мехкашкахула дIасалелачарна а. Цундела цунна го цара цхьадолу хIуманаш шена хьалха ма-Iаммора деш ца хилар. Цул совнаха, тахана интернет ю, ткъа интернет чохь оьрсийн маттахь а, ингалс маттахь а, Iаьрбийн маттахь а, кхечу меттанашкахь а дуккха хIуманаш ду, тайп-тайпана мазхIабашкахь дерг дуьйцуш, иза довзуьйтуш, масала вай «Динул-Ислам» тIехь дуккха долу хIума шафиIий мазхIабехь довзийтаре терра. Цигара схьа хеза хьуна, масала, ниййат дечу хенахь маттаца схьаала ца оьшу алар а, иштта Iеламнаха тайп-тайпана дийцина кхидолу хIуманаш.\nКхузахь, цхьана агIор, цхьана мазхIабехь дерг лелош хилла болчу наха шайна кхечу мазхIабехь дерг хезча, йа гича, йа девзича, цуьнца мостагIалла лаца ца деза, иза вон хIума ду мотта ца деза, йа иза дин дохор ду аьлла хета ца деза, иза гIалат хIума доцу дела, иза вон хIума доцу дела, иза динера арадолуш хIума доцу дела. Иштта кхечу кепара дерг духадетта а, цуьнца мостагIалла лаца а, и лелош берг мостагIий хета а, йа цаьрца дов латто а мегар дац.\nВукху агIор, тайп-тайпана мехкашка бусалба дешар деша дIасабахана болчу мутаIеламаша а, кхечу мехкашкара Iеламнаха дуьйцург хезначара а, интернет чохь цхьа керла хIума хезна-дешна-ладоьгIначара а вайн махкахь лелош долу шафиIий мазхIабера хIума хье ца деш Iаддита деза, иза гIалат хIума доцу дела, иза вон хIума доцу дела, иза динера арадолуш хIума доцу дела. Масала, ша хьанафий мазхIабехь долу хIума Iамийча, йа хьанбалий мазхIабехь дерг Iамийча, шена хьехна болчара и толош дара аьлла, йа цу къовсам юкъахь иза гIолий дерг ду аьллера аьлла, йа иза нийса дерг ду аьллера аьлла, кхидерг харц ду, кхидерг лело мегар долуш дац, кхидерг нийса хила йиш йолуш дац аьлла хета мегар дац, йа и бахьанехь нахана инкарлонаш йан мегар дац, царна юкъахь бартбуху болу хIуманаш лело мегар дац, цу кепара долчу хIуманех даккхий гIуллакхаш дар нийса хир дац, цу хIуманашкахула девнаш латтор, къийсамаш латтор, нахана юкъахь бартбохор мегар дац. Масала, ша цхьанхьа и ниййат дар маттаца схьаала оьшуш дац аьлла дешнера аьлла, йа шена и цхьамма дуьйцуш хезнера аьлла, аш и дар хьарам ду, и ма де, и ма леладе баха оьшуш дац. Йа и ца деш волчуьнга, ахь илла-билла и дан деза баха оьшуш дац, ахь и хIунда ца до баха оьшуш дац.\nЦу мазхIабаш юкъара хIора мазхIабан дена ша аьлларг нийса хеташ делахь а, кхидерг гIалат хеташ делахь а, и кхидерг нийса хила йиш йолуш ду олуш хилла цара, шайниг гIалат хила йиш йолуш а ду олуш хилла цара, цу кепара долу хIуманаш бахьанехь вовшашца девнаш дохуш ца хилла цара, вовший барт бохош ца хилла цара, церах питана хуьлуьйтуш ца хилла цара.\nБилггал муьлш бу хуучу баккхийчу Iеламнаха, мазхIабаш юкъахь ишта а, вуьшта а дийцина долу хIума атта хIума ду, Дала мукъа лахь, цуьнах муьлхха а нийса хила йиш йолуш а ду, шеца Iамал йан мегаш а ду.\nИ санна долу хIуманаш бахьана долуш вайнахана юкъахь лелларг а, лелаш дерг а – юкъара Iилма дIадаьлча хуьлуш дерг ду. Ткъа дарба – Iилма даржар ду, Iилма а, кхетам а, хьекъал а, ойла а лакхадаккхарехь вай массара шен аьтту болччул къахьегар ду, хIораммо шена тIера дIа а долош.\nЦу ахь хаьттинчух лаьцна дерг дIадерзош аьлча – ниййат шена луучо маттаца схьаала мегар ду, дагчохь долчунна цуьнах гIо хилийта шена лаахь. Шена ца луучо ца олуш Iаддита мегар ду, дагчохь долчуьнца тоам бина. Атта хIума ду иза, Дала мукъа лахь.\n24.02.2014 = 24.04.1435